Mayat lelaki Indonesia dibuang dalam tangki najis
Oleh ASLIZA MUSA

15 Mei 2023, 7:45 pm
KUALA KANGSAR – Mayat seorang lelaki warga Indonesia ditemukan dalam tangki najis di belakang sebuah rumah di Taman Wai Thong di sini semalam.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, maklumat penemuan mayat lelaki berusia lingkungan 40-an itu diterima pada pukul 12.20 tengah malam.
Katanya, ketika dijumpai, mangsa yang bekerja sebagai buruh binaan itu dalam keadaan tidak berbaju, hanya memakai kain sarung dan seluar dalam.
“Mayat lelaki itu dihantar ke Jabatan Forensik Hospital Raja Permaisuri Bainun (HRPB) di Ipoh untuk bedah siasat dan punca kematian mangsa akibat trauma dipukul senjata tumpul di kepala.
“Berdasarkan siasatan, kita percaya mangsa mati dalam tempoh 24 jam sebelum mayatnya dijumpai,” katanya dalam kenyataannya di sini hari ini.
Menurut beliau, usaha sedang dijalankan bagi mengesan pasangan suami isteri yang dipercayai tinggal bersama mangsa bagi membantu siasatan.

“Siasatan lanjut sedang dijalankan dan siasatan kes dibuka mengikut Seksyen 302 Kanun Keseksaan kerana membunuh dan orang ramai yang mempunyai maklumat kejadian itu diminta menghubungi balai polis berhampiran atau berhubung terus dengan pegawai penyiasat, Asisten Superintendan Mohd. Subkey Alias di talian 013-9285436,” katanya. – KOSMO! ONLINE


Kerajaan lulus penerbangan sewa khas mudahkan kemasukan pelancong
Oleh KAMARIAH KHALIDI

15 Mei 2023, 7:00 pm
PUTRAJAYA – Kerajaan hari ini mengumumkan kelulusan segera penerbangan sewa khas (chartered flight) bagi memudahkan kemasukan pelancong ke Malaysia.
Perdana Menteri, Datuk Seri Anwar Ibrahim berkata, kelulusan berkaitan perkara tersebut telah dibincangkan bersama Menteri Dalam Negeri, Datuk Seri Saifuddin Nasution Ismail.
“Soal teknikal (menteri) minta visa apa semua, saya dah bincang dengan MDN (Menteri Dalam Negeri), MDN kata kalau peringkat awal yang kita boleh luluskan segera (adalah) chartered flight dan yang lain kita tengok perkembangannya, tetapi ia selaras dengan dasar kita (iaitu) ‘ease of doing business’.
“Apa tindakan yang boleh menyenangkan dan menarik minat pelancong ke Malaysia, tindakan yang sesuai harus kita beri pertimbangan,” katanya ketika berucap pada Majlis Ramah Mesra Aidilfitri Kementerian Pelancongan, Seni dan Budaya (MOTAC) di sini hari ini.
Pada Februari lalu, Menteri MOTAC, Datuk Seri Tiong King Sing menerusi hantaran di Facebooknya mencadangkan syarikat penerbangan tempatan untuk membuat penyelidikan dan membangunkan penerbangan sewa khas ke Malaysia bagi menarik dan memudahkan kedatangan pelancong ke negara ini.
Menurut beliau, tindakan itu bertujuan memastikan lonjakan pelancong asing ke negara ini dapat dipertingkatkan.

Sementara itu, King Sing menerusi ucapannya berkata, pada tiga bulan pertama tahun ini, seramai 4.38 juta pelancong antarabangsa dicatatkan masuk ke negara ini.
Katanya, daripada jumlah itu, seramai 178,150 orang adalah pelancong China iaitu 45,317 orang pada Januari manakala 49,782 dan 83,051 pelancong masing-masing pada Februari serta Mac. – KOSMO! ONLINE


Suami beruntung isteri sendiri pinang madu
Oleh MOHAMAD NAUFAL MOHAMAD IDRIS

15 Mei 2023, 6:25 pm
SHAH ALAM – Hasrat seorang lelaki untuk berpoligami bukan sahaja tidak dibantah malah isteri pertama sendiri menyatakan hasratnya untuk bermadu kepada madu.
Lebih menguntungkan adalah impian berpoligami itu disuarakan pengurus prasekolah swasta, Fairuz Nizam Zainal Abidin sebelum berkahwin dengan isteri pertamanya, Nurul Afira Zakaria,39, pada tahun 2008.
Menurut Fairuz Nizam, 41, hasil perkahwinan dengan Nurul Afira telah dikurniakan seramai lima anak berusia setahun hingga 11 tahun.
Katanya, bagaimanapun niat hatinya untuk berpoligami tidak pernah padam dengan tujuannya adalah bagi membantu wanita yang hidup dalam kesusahan.
“Memang diakui mana ada isteri sanggup berkongsi kasih. Namun saya bersyukur isteri memahami niat saya meskipun pada awalnya Nurul Afira berat untuk menerima niat saya.
“Malah saya terkejut apabila isteri sendiri yang menyatakan hasrat saya mahu berkahwin dengan madu bagi menyempurnakan impian ini,” katanya.

Terdahulu, Fairuz Nizam ditemui pada majlis Aidilfitri anjuran Pertubuhan Poligami Harmoni Malaysia (Harmoni) di Seksyen 7, di sini, baru-baru ini.
Menceritakan detik permulaan dia mengenali isteri keduanya, Siti Fatimah, Fairuz memaklumkan bahawa dia mengenalinya setelah Siti Fatimah menjadi guru di prasekolah yang diuruskannya pada tahun 2020.
Menurutnya, sifat keibuan serta bertanggungjawab yang ada pada Siti Fatimah membuatkannya mengambil keputusan untuk menjadikannya sebagai isteri keduanya.
“Saya menyatakan hasrat tersebut kepada Nurul Alfira dan membawanya berjumpa Siti Fatimah pada April 2021.
“Dalam pertemuan tersebut, isteri pertama terus melamar Siti Fatimah bagi pihak saya. Namun, Siti Fatimah tidak terus bersetuju kerana terkejut dengan lamaran tersebut dan saya menghormati keputusannya,” ujarnya.
Selepas membuat lamaran itu, kata Fairuz Nizam, dia dan Siti Fatimah menjalankan tugas hakiki mereka secara profesional di tempat kerja mereka.
Pada Mac 2022, impiannya untuk berpoligami akhirnya tercapai apabila Siti Fatimah bersetuju untuk menjadi isteri keduanya.
“Selepas Siti Fatimah bersetuju, saya telah memaklumkan pada dua orang anak yang lebih tua, iaitu Nur Insyiroh Fairuz Nizam, 11 dan Nusaibah Fairuz Nizam, 8.
“Alhamdulillah, dua anak memahami hasrat saya setelah saya berjanji dengan mereka bahawa saya akan bersikap adil kepada ibu mereka,” katanya dengan nada tenang.
Ditanya adakah dia akan berkahwin lagi, Fairuz Nizam menyatakan bahawa dia tidak menolak kemungkinan itu, namun hanya berserah kepada takdir.
Namun, dia telah memaklumkan perkara ini kepada dua isterinya dan mereka menerima dengan hati yang reda sekiranya Fairuz Nizam mendapat isteri ketiga. – KOSMO! ONLINE


Asalkan Coldplay tak kibar bendera LGBT – Caprice
Oleh NUR EMIRA SAIZALI

15 Mei 2023, 6:19 pm
PETALING JAYA – Penyanyi rap dan aktivis kemanusiaan, Caprice terbuka dengan penganjuran konsert Coldplay yang bakal berlangsung November depan selagi kumpulan popular tersebut menghormati negara.
Ujar Caprice atau nama penuhnya Ariz Ramli, 34, kehadiran kumpulan yang popular menerusi lagu Fix You itu juga tidak akan menjadi isu besar selagi tidak menunjukkan sokongan penuh terhadap golongan lesbian, gay, biseksual dan transgender (LGBT) pada konsert mereka nanti.
“Bagi saya, tiada masalah Coldplay nak buat konsert di Kuala Lumpur selagi mereka menghormati budaya kita.
“Selagi mereka tidak mengibarkan bendera pelangi (LGBT), insya-Allah selamat,” katanya menerusi sebuah video dalam Instagram hari ini.
Selari dengan kerancakan penganjuran konsert, dia juga berharap acara-acara keagamaan juga diperbanyakkan.
“Kita juga harap acara agama di negara ini dipermudahkan termasuk isu tauliah golongan agamawan.
“Insya-Allah acara hiburan dan agama berjalan seiring. Tiada masalah pun,” ujarnya.

Menyelar kecaman segelintir pihak mengenai kemasukan kumpulan Coldplay yang memang diketahui umum menyokong LGBT, Caprice meminta orang ramai melihat semula pihak yang meluluskan konsert-konsert penyanyi antarabangsa sebelum ini.
“Kalau anda kata kerajaan sekarang dan dulu tak berguna, habis itu anda mahu siapa sebagai pemerintah Malaysia? Mahu Ayah Pin (pengasas ajaran sesat, kerajaan langit)?
“Kalau nak selamatkan umat Islam, konsert memang langsung tiada, lawan dadah, gengsterisme, buli, judi dan rasuah.
“Jika kita mahu selamatkan umat Islam, lawanlah taikun dan masukkan dahulu individu terlibat rasuah. Berani ke nak kantoikan mereka?” jelasnya.
Sejak beberapa hari lalu, penganjuran konsert Coldplay di Malaysia pada November depan menjadi perdebatan ramai pihak termasuk golongan pendakwah bebas.
Bagi mereka, Coldplay membawa pengaruh negatif terhadap masyarakat negara ini kerana kumpulan itu dikatakan menyokong budaya LGBT. – KOSMO! ONLINE


KPT-Masum Knights bukan pasukan kerdil
Oleh MUHAMMAD ZUHAILY BADLISHAH

15 Mei 2023, 6:33 pm
SERDANG – Status sebagai ‘budak baharu’ berentap dengan gergasi-gergasi dalam saingan Divisyen Premier Liga Sepak Takraw (STL) musim ini langsung tidak menggentarkan pasukan KPT-Masum Knights.
Sebaliknya, naib juara Divisyen 1 STL 2022 itu bersedia untuk menghadirkan cabaran tersendiri kepada sembilan lawan mereka pada musim baharu yang akan membuka tirainya pada 26 Mei ini.
Malah, Masum Knights juga dilihat berani meletakkan sasaran lima teratas dalam penyertaan sulung di pentas Divisyen Premier walaupun 100 peratus diperkuatkan dengan khidmat anak tempatan tanpa tonggak import.
Jurulatihnya, Ahmad Sufi Mohamed Hashim yang sudah empat tahun mengendalikan pasukan itu, percaya anak-anak buahnya akan berjuang habis-habisan di atas gelanggang untuk membanggakan nama Masum Knights.
“Kami bukan pasukan yang kerdil keranan pemain-pemain pun pernah mewakili negeri masing-masing dan menghadapi lawan-lawan hebat sebelum ini. Mereka akan membawa pengalaman itu ke dalam pasukan ini.
TIMBALAN Setiausaha Bahagian Seksyen Sukan, Bahagian Perancangan Strategik Kementerian Pendidikan Tinggi, Datuk Dr. Pekan Ramli (dua dari kiri) menyerahkan lilitan kapten kepada Najmi Syahfiq pada majlis pengenalan pasukan di UPM hari ini. – KPT
“Kita tiada import dan fokus kepada pelajar sahaja kerana kita ada pemain-pemain yang berkualiti untuk menggalas tanggungjawab ini. Saya selalu pesan kepada mereka jangan putus smenagat, lawan dan teruskan usaha.

“Ini satu cabaran dan saya percaya pemain akan menunjukkan kematangan dalam gelanggang nanti,” katanya pada majlis memperkenalkan pasukan KPT-Masum Knights di Astana Putra, Universiti Putra Malaysia (UPM) hari ini.
Empat muka baharu dibawa masuk kali ini iaitu dua pemain Selangor Pistons, Khairul Hafifi Tajudin (apit kanan) dan Zuhri Zain Mohamad Zain (tekong) selain dua dari Johor Tigris, Nur Haziq Norali (apit kanan) serta Muhammad Aiman Hakim Zakari (apit kiri).
Tujuh daripada lapan pemain Masum-Knights termasuk kapten, Najmi Syahfiq Anuar yang merupakan pelatih skuad kebangsaan tahun ini, pernah memenangi pingat perak acara berpasukan pada Sukan Universiti ASEAN (AUG) 2022.
Tiga pemain iaitu Nur Haziq, Aiman Hakim dan Zuhri Zain pula antara watak penting membantu Johor menamatkan penantian 56 tahun untuk menjuarai Piala Emas Khir Johari hujung tahun lalu. – KOSMO! ONLINE


Bubar DUN: Amirudin dijangka mengadap Sultan Selangor minggu ketiga Jun
Oleh MOHD YUNUS YAKKUB

15 Mei 2023, 6:06 pm
SHAH ALAM – Menteri Besar Selangor, Datuk Seri Amirudin Shari dijangka mengadap Sultan Selangor, Sultan Sharafuddin Idris Shah pada minggu ketiga berhubung pembubaran Dewan Undangan Negeri (DUN).
Kata Amirudin, pertemuan itu penting memandangkan DUN Selangor akan terbubar secara automatiknya pada 25 Jun ini.
“Kita bubar secara automatik pada 25 Jun. Jadi sebelum tarikh itu, saya akan bertemu dan menyampaikan hasrat (kepada Sultan Sharafuddin) bila tarikh kita hendak bubar.
“Tetapi ia dalam lingkungan minggu ketiga atau keempat Jun. Ini antara persefahaman menteri-menteri besar (Negeri Sembilan, Pulau Pinang, Kelantan, Terengganu, Kedah,” katanya selepas majlis penyampaian sijil Malaysia Book of Records (MBOR) kepada Perbadanan Kemajuan Pertanian Selangor( PKPS) hari ini.
Beliau berkata demikian mengulas tarikh pembubaran dan mengadap Sultan Sharafuddin bagi pembubaran DUN Selangor.
Jelas Amirudin yang merupakan Pengerusi Pakatan Harapan (PH) Selangor, tarikh-tarikh yang akan diperkenankan Sultan nanti akan memberikan peluang kepada Suruhanjaya Pilihan Raya (SPR) membuat Pilihan Raya Negeri (PRN) sekali.

“Kita tidak mahu dua tiga kali PRN terpaksa diulang dalam tempoh yang dekat kerana libatkan kos yang tinggi.
“Hasrat kita bersama (menteri besar dan ketua menteri lima negeri lain) adalah melihat PRN sama sebab kita pun ada visi nasional yang sama-sama tangani dan dana boleh digunakan benda lain daripada mengurus pilihan raya,” katanya. – KOSMO! ONLINE


Jelajah Ehsan Rakyat dan Jualan Rahmah bergabung Jun ini
Oleh MOHD YUNUS YAKKUB

15 Mei 2023, 6:15 pm
SHAH ALAM – Kerajaan negeri akan bekerjasama Kementerian Perdagangan Dalam Negeri dan Kos Sara Hidup (KPDN) bagi melaksanakan pergabungan Jelajah Ehsan Rakyat (JER) dan Jualan Rahmah, selewat-lewatnya Jun ini.
Menteri Besar Selangor, Datuk Seri Amirudin Shari berkata, ini akan memberikan impak lebih besar dalam membantu rakyat mengimbangi kos sara hidup.
Katanya, jualannya akan memfokuskan kepada bahan keperluan termasuk ayam dan sayuran.
“Kita (kerajaan negeri) akan bincang bagi penyusunan gabungan itu bersama KPDN.
“Jumlah produk bertambah, penjimatan juga bertambah menerusi gabungan tersebut.
“JER akan diteruskan sembilan lokasi dan kita tengok kapasiti KPDN. Kalau boleh buat sembilan, kita akan buat sembilan tetapi peringkat awal adalah tiga atau lima (gabungan jualan itu),” katanya hari ini.

Terdahulu, beliau menyempurnakan majlis penyampaian sijil Malaysia Book of Records (MBOR) yang turut dihadiri Ketua Pegawai Pemasaran MBOR, Jwan Heah kepada Ketua Pegawai Eksekutif Kumpulan Perbadanan Kemajuan Pertanian Selangor (PKPS), Dr. Mohamad Khairil Mohamad Razi di Wisma PKPS.
Pengiktirafan itu melibatkan jualan subsidi terbesar iaitu ayam sebanyak 30,000 ekor ayam dan 10,712 papan telur dalam JER.
Dalam pada itu, Amirudin menjelaskan JER yang dilaksanakan September tahun lalu hingga bulan ini telah berbelanja sebanyak RM37 juta.
“Jumlah penjimatan diterima dalam kalangan rakyat adalah RM18juta kerana kita beri subsidi dengan harga ayam, telur dan beras murah.
“Ramai cakap tidak akan berjaya mungkin sebulan sahaja (JER). Namun, sudah sembilan bulan kita laksanakan. Pengiktirafan (MBOR) itu bukan satu dirancang, tetapi JER ini bagi mengurangkan dan mengimbangi kos sara hidup,” katanya. – KOSMO! ONLINE


Sukan SEA Kemboja 2023: ‘Tendangan’ Syafiq pacu emas ke-30
Oleh MUHAMAD ARDIE PUTRA SUHAIMI

15 Mei 2023, 7:06 pm
PHNOM PENH – Atlet taekwondo negara, Muhammad Syafiq Zuber mempamerkan prestasi ampuh pada final kyorugi welterweight (80kg) lelaki pada Sukan SEA Kemboja 2023 sebelum muncul juara di Pusat Konvensyen Chroy Changvar sebentar tadi.
Pada saingan itu, wakil Indonesia, Naufal Khairudin berjaya meraih mata 10-7 pada pusingan pertama.
Namun, Syafiq menunjukkan statusnya selaku juara bertahan apabila bangkit untuk mengutip mata 10-0 pada pusingan kedua.
Enggan menoleh ke belakang, Syafiq terus mengorak langkah cemerlang apabila meraih mata 4-2 sekali gus menewaskan Naufal dengan keputusan 2-1.
Kejayaan Syafiq menyaksikan skuad taekwondo negara menyumbangkan kilauan pingat ke-30 pada temasya kali ini. – KOSMO! ONLINE


Suami ‘kantoi’ curang langgar isteri
Oleh KOSMO!

15 Mei 2023, 7:00 pm
JAKARTA – Gara-gara berang ditangkap berkelakuan curang dengan wanita lain, seorang lelaki di Cikarang, wilayah Jawa Barat bertindak nekad memandu kereta dan merempuh isterinya, lapor laman berita Tribunnews hari ini.
Berdasarkan video tular di media sosial, sebuah kereta berwarna merah dilihat diserbu oleh orang ramai. Mereka berang dan mengetuk kenderaan itu.
Orang awam juga membelasah lelaki yang merupakan pemilik kereta itu. Turut kelihatan adalah seorang wanita bertudung yang cuba meleraikan orang ramai.
Tidak lama selepas itu, seorang lagi wanita berambut panjang dilihat keluar dari tempat duduk penumpang hadapan kereta itu.
Menurut maklumat saksi, si suami yang merupakan pemilik kereta tersebut sebelum itu melanggar isterinya selepas wanita berkenaan menangkap dia berkelakuan curang di dalam kereta.
Orang ramai yang mendapat tahu mengenai perkara itu kemudian bertindak menghentikan kereta dipandu si suami dan cuba membelasahnya.

Video itu menjadi tular dan menerima pelbagai komen daripada netizen.
“Menakutkan. Dari hari ke hari, semakin banyak kes curang,” kata seorang netizen.
“Semakin ramai yang menjadi popular disebabkan berlaku curang. Hairan sekali,” kata pengguna lain. – Agensi


Bapa tiri dipenjara 263 tahun, 20 sebatan kes amang seksual
Oleh DIYANATUL ATIQAH ZAKARYA

15 Mei 2023, 6:48 pm
MELAKA – Bapa tiri remaja yang dilaporkan hilang dari rumahnya di Jasin dekat sini pada bulan lalu dijatuhi hukuman penjara 263 tahun dan 20 sebatan oleh Mahkamah Sesyen di sini, hari ini selepas mengaku bersalah merogol, melakukan amang seksual fizikal dan seks menggunakan objek terhadap gadis terbabit, sejak tiga tahun lalu.
Hukuman itu diputuskan Hakim Darmafikri Abu Adam dan Hakim Mohd. Sabri Ismail selepas tertuduh yang berusia 37 tahun mengekalkan pengakuan bersalah terhadap 32 pertuduhan yang dibacakan dalam dua prosiding berasingan.
Mengikut 11 kertas pertuduhan, tertuduh didapati telah merogol anak tirinya berusia 16 tahun dan disabitkan kesalahan mengikut Seksyen 376(2) Kanun Keseksaan Sabit kesalahan yang memperuntukan hukuman penjara tidak kurang 10 tahun dan maksimum 30 tahun.
Tertuduh juga didakwa atas satu pertuduhan dibawah Seksyen 376(1) Kanun Keseksaan yang memperuntukan hukuman penjara 20 tahun serta sebatan kerana merogol mangsa sama setelah usianya mencecah 16 tahun.
Bagi lapan kertas pertuduhan yang lain, tertuduh didapati bersalah melakukan seks menggunakan objek tanpa kerelaan mangsa dan didakwa di bawah Seksyen 377CA Kanun Keseksaan yang memperuntukan hukuman penjara tidak kurang lima tahun dan tidak melebihi 30 tahun serta sebatan.
Tertuduh yang merupakan seorang guru renang turut didapati bersalah atas 12 pertuduhan kerana melakukan amang seksual fizikal terhadap remaja berkenaan dan disabitkan kesalahan mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 yang memperuntukan hukuman penjara 20 tahun serta sebatan.

Kesemua perbuatan terkutuk itu dilakukan tertuduh di sebuah rumah bernombor di Taman Maju dalam daerah Jasin antara Januari 2020 hingga 14 Mac 2023.
Sebelum ini Kosmo! melaporkan perbuatan sepasang suami isteri membuat laporan polis mendakwa anak remaja mereka hilang dari rumah di Jasin dekat sini bulan lalu, membongkarkan perbuatan terkutuk mangsa diperkosa sejak tiga tahun lalu.
Ekoran kejadian itu, polis menahan pasangan tersebut yang merupakan ibu kandung dan bapa tiri mangsa.
Kedua-dua suspek ditahan di Lapangan Terbang Antarabangsa Kuala Lumpur 2, Sepang, Selangor pada pukul 9.30 malam pada 8 April lalu sejurus tiba dari Sabah. – KOSMO! ONLINE


Kama Azural dilantik Ketua Polis Pasir Mas yang baharu
Oleh ROHANA ISMAIL

15 Mei 2023, 6:08 pm
PASIR MAS – Ketua Jabatan Pengurusan Ibu Pejabat Polis Kontinjen (IPK) Kelantan, Asisten Komisioner Kama Azural Mohamed dilantik sebagai Ketua Polis Daerah Pasir Mas yang baharu berkuat kuasa hari ini.
Kama Azural mengambil alih tugas tersebut daripada Timbalan Ketua Polis Pasir Mas, Superintendan Nik Aminuddin Raja Abdullah yang memangku jawatan Ketua Polis Pasir Mas kira-kira tiga bulan lalu.
Majlis Serah Terima Tugas antara Kama Azural dan Nik Aminuddin berlangsung di Dewan Ketua Polis Negara, Ibu Pejabat Polis Daerah (IPD) Pasir Mas di sini hari ini.
Majlis berkenaan disaksikan oleh Ketua Polis Kelantan, Datuk Muhamad Zaki Harun dan Timbalan Ketua Polis Kelantan, Deputi Komisioner Victor Sanjos.
Selain itu, Majlis Serah Terima Tugas melibatkan Persatuan Keluarga Polis (Perkep) IPD Pasir Mas turut dilakukan antara pengerusi, Tengku Maslina Tengku Mansor dengan Norizan Awang sambil disaksikan Pengerusi Perkep Kontinjen Negeri Kelantan, Datin Suzana Yashin.
Sementara itu, Kama Azural berkata, beliau menzahirkan rasa syukur apabila diberi ruang dan peluang untuk menerajui IPD Pasir Mas. – KOSMO! ONLINE


Hanya daerah Barat Daya masih terjejas bekalan air
Oleh ISWAN SHAFIQ ISA

15 Mei 2023, 6:00 pm
SEBERANG PERAI – Hanya beberapa kawasan khususnya di daerah Barat Daya iaitu di bahagian pulau negeri ini masih berdepan dengan isu bekalan air ketika ini.
Ketua Pegawai Eksekutif Perbadanan Bekalan Air Pulau Pinang (PBAPP), Ir. K. Pathmanathan berkata, antara kawasan terlibat adalah Jalan Sungai Tiram, Bayan Lepas, Jalan Teluk Kumbar, Bukit Belah, Sungai Batu, Teluk Kumbar, Lapangan Terbang Antarabangsa Pulau Pinang (LTAPP) dan Gertak Sanggul.
Menurutnya, turut terkesan adalah di Kampung Matahari Naik, Jalan Pondok Upeh, Batu Itam, Flat Lily, Pulau Betong, Bukit Penara dan Persiaran Mayang Pasir.
“Ini kawasan yang tidak ada air langsung setakat ini. Semuanya dalam lingkungan 10 peratus. Tempat lain sudah tidak ada masalah. Sudah selesai,” katanya kepada pemberita semasa mengiringi lawatan Ketua Menteri, Chow Kon Yeow di muka sauk Kampung Lahar Tiang, di sini hari ini.
Terdahulu, penurunan mendadak paras air Sungai Muda sejak pukul 5 pagi semalam telah menyebabkan pengeluaran Loji Rawatan Air (LRA) Sungai Dua terjejas sekali gus menyebabkan lebih 600,000 akaun pengguna di Pulau Pinang dan selatan Kedah secara keseluruhannya turut terkesan.
Justeru, PBAPP menjangkakan berlakunya gangguan bekalan air khususnya di Pulau Pinang sehingga ia dipulihkan sepenuhnya iaitu sehingga selewat-lewatnya Rabu ini.

Dalam pada itu, Kon Yeow mengesahkan bahawa masalah itu berpunca daripada kerosakan sensor automatik pada baraj di Sungai Muda hingga menyebabkan paras air di empangan tersebut jatuh secara mendadak iaitu hingga mencecah 0.4 meter.
Bagaimanapun katanya, ketika ini, paras air tersebut telah berjaya dipulihkan sehingga 90 peratus kepada keadaan asal di seluruh Pulau Pinang dengan baki akaun pengguna yang terkesan dianggarkan hanya sekitar 40,000 sahaja.
“Mengikut kenyataan awal PBAPP sebelum ini, kita menjangkakan tempoh sehingga tiga hari perlu diambil untuk menyelesaikan masalah ini, namun, tahniah saya ucapkan kerana pemulihan sebanyak 90 peratus telah berjaya dicapai dalam tempoh 36 jam sahaja.
“Dalam keadaan krisis seperti ini, kita akan cuba untuk mengusahakan sedaya upaya perkara-perkara yang berada dalam kawalan kita,” katanya yang memberitahu, tempoh sehingga Rabu mungkin masih diperlukan untuk menyelesaikan saki-baki pengguna akaun yang masih berdepan dengan masalah ini. – KOSMO! ONLINE


Tukang cat kereta maut terkena renjatan elektrik
Oleh IVAN AMIRUL

15 Mei 2023, 5:44 pm
KOTA KINABALU – Seorang lelaki maut selepas terkena renjatan elektrik di luar sebuah bengkel di Kampung Sinulihan, Inanam awal pagi semalam.
Mangsa Muhammad Nur Karim, 41, yang juga seorang tukang cat kereta ditemui rakannya sebelum disahkan meninggal dunia oleh doktor dari Hospital Wanita Wanita dan Kanak-kanak Likas.
Timbalan Ketua Polis Daerah Kota Kinabalu, Superintendan Kalsom Idris berkata, pihaknya menerima panggilan mengenai kejadian itu pada pukul 5.20 pagi sebelum sepasukan polis bergegas ke lokasi kejadian.
“Menurut saksi iaitu rakannya ketika kekadian, mangsa keluar berehat di belakang bengkel sebelum tiba-tiba saksi terdengar mangsa menjerit dan rakan mangsa kemudiannya bergegas ke lokasi itu dan mendapati mangsa dalam keadaan berdiri sambil memegang besi pagar belakang kawasan bengkel terbabit.
“Rakan mangsa cuba menarik lelaki terbabit namun merasa ada aliran arus elektrik sebelum mangsa rebah dan tidak sedarkan diri. Rakan mangsa kemudiannya meminta bantuan untuk menghubungi ambulans.
“Bagaimanapun, siasatan masih diteruskan,” katanya ketika dihubungi hari ini. – KOSMO! ONLINE


Lelaki cuba pecah tabung masjid diburu
Oleh WAT KAMAL ABAS

15 Mei 2023, 5:52 pm
BAGAN SERAI – Seorang lelaki yang gagal memecahkan sebuah tabung masjid di Kampung Parit Jawa di sini pada 9 Mei lalu kini menjadi buruan pihak berkuasa.
Ketua Polis Daerah Kerian, Superintendan Juna Yusoff berkata, aktiviti jenayah yang cuba dilakukan oleh suspek itu telah dirakam melalui sebuah televisyen litar tertutup (CCTV) di masjid tersebut.
“Rakaman CCTV berdurasi 1 minit 29 saat itu telah tular di media sosial dan pihak pengurusan masjid telah tampil membuat satu laporan berhubung kejadian itu.
“Susulan daripada laporan tersebut, pihak polis telah menjalankan siasatan dan hasilnya mendapati suspek gagal memecahkan tabung berkenaan,” katanya dalam satu kenyataan.
Menurutnya, walaupun suspek gagal dalam tindakannya, namun pihak polis tetap berusaha untuk mengesan lelaki itu.
“Kita meminta orang ramai yang mempunyai sebarang maklumat berkenaan diri suspek untuk menyalurkannya kepada balai polis yang berhampiran atau menghubungi bilik gerakan Ibu Pejabat Polis Daerah (IPD) Kerian di talian 05-7212222,” katanya. – KOSMO! ONLINE


Banyak kes cerai, penyondol, Ruhainies kecut perut nak kahwin
Oleh MOHD. HAIKAL ISA

15 Mei 2023, 5:54 pm
PETALING JAYA – Pelakon jelita, Ruhainies mengakui dirinya takut untuk berumah tangga ekoran banyak kes perceraian disebabkan golongan penyondol dalam kalangan selebriti sejak akhir-akhir ini.
Ruhainies atau nama sebenarnya, Nur Ruhainies Farehah Zainul Ilyas berkata, buat masa ini dia selesa hidup solo demi menstabilkan status kewangan dan mahu memberikan fokus terhadap ibu bapa.
“Sejujurnya, memang takut nak melangkah ke alam perkahwinan disebabkan apa yang berlaku sekarang.
“Orang bercerai sini sana dan kebanyakan melibatkan golongan selebriti, mana saya tak cuak dengan apa yang berlaku.
“Doa saya semoga dipertemukan dengan jodoh yang baik-baik dan dapat berkekalan hingga akhir nyawa. Siapa yang mahukan perceraian apabila sudah berkahwin? Saya pun tak mahu,” katanya kepada Kosmo!.
Ditanya tentang lelaki yang sedang bertakhta di hatinya sekarang, pelakon yang dikenali menerusi drama rantaian, Hello, Mr. Perfect! itu memilih untuk berhati-hati berkongsi hal peribadi.

“Saya dah tak mahu cerita lebih-lebih tentang soal peribadi terutama soal cinta. Kalau dah betul-betul yakin cinta memang bersatu hingga ke jenjang pelamin, baru saya akan umumkan.
“Buat masa sekarang, saya begini sahajalah. Sibuk dengan kerjaya lakonan, masa dengan ibu bapa dan perniagaan.
“Kalau ada rezeki berkahwin, saya tidak akan tolak, namun kalau masih juga belum sampai, saya akan tunggu jodoh dengan penuh setia,” ujarnya.
Ruhainies sebelum ini pernah berkongsi tentang hubungan cinta dengan seorang lelaki yang hanya dikenali dengan nama Mr. E, namun sehingga kini, belum ada perancangan ingin ke alam perkahwinan.


Wanita tembak suami pergi mengundi bersama perempuan simpanan
Oleh KOSMO!

15 Mei 2023, 6:00 pm
BANGKOK – Seorang wanita bertindak menembak dan menikam suaminya selepas melihat mangsa keluar  mengundi bersama kekasih gelapnya ketika pilihan raya umum Thailand berlangsung semalam, lapor laman berita Thaiger.
Dalam kejadian di wilayah Samur Prakarn dekat Bangkok, perempuan simpanan lelaki itu berjaya melarikan diri dan tidak mengalami sebarang kecederaan.
Rakaman televisyen litar tertutup (CCTV) menunjukkan sebuah trak pikap secara tiba-tiba melanggar sebatang tiang elektrik sebelum seorang wanita dilihat berdiri di bahagian belakang kenderaan itu.
Selepas trak pikap itu berhenti, seorang wanita yang dipercayai kekasih gelap si suami berlari keluar daripada  tempat duduk hadapan.
Dalam masa sama, suspek yang berdiri di bahagian belakang trak pikap itu menembak suaminya dari tingkap belakang sebelum mangsa dilihat keluar dari kenderaan dalam keadaan lemah.
Dia cuba melarikan diri, namun dihalang oleh suspek yang duduk di atasnya lalu menikam mangsa beberapa kali sebelum tindakannya dihentikan oleh beberapa saksi.

Mangsa kemudian dikejarkan ke hospital.
Suspek yang dikenali sebagai Samorn, 61, disahkan sebagai isteri mangsa. Dia mengaku perbuataannya itu sambil berkata, serangan dilakukan kerana suaminya mempunyai hubungan sulit dengan ramai wanita.
Tambah suspek, dia mendapat tahu bahawa suami  akan membawa wanita simpanannya ke pusat pengundian justeru, dia membuat keputusan untuk berhadapan dengan suaminya.
Suspek kini didakwa dengan kesalahan membunuh dengan niat yang membawa hukuman penjara seumur hidup atau penjara 15 hingga 20 tahun. – AGENSI


Jenazah legenda sepak takraw selamat dikebumikan
Oleh MOHD. RAFIE AZIMI

15 Mei 2023, 5:56 pm
ALOR SETAR – Jenazah legenda sepak takraw tanah air, Adnan Saidin selamat dikebumikan di Tanah Perkuburan Islam Lorong Haji Sham, Kampung Padang, di sini kira-kira pukul 2.25 petang tadi.
Jenazah bapa kepada enam anak itu disemadikan di sebelah kubur abangnya, Ismail Saidin yang meninggal dunia pada November tahun lalu.
Terdahulu, jenazah Allahyarham Adnan disembahyangkan oleh ratusan jemaah di Surau Al-Rahmaniah yang terletak berhampiran tanah perkuburan tersebut.
Sementara itu, gandingan arwah dalam regu kebangsaan, Mohd. Zahir Awang, 60, menyifatkan pemergian rakannya itu sebagai satu kehilangan besar buat negara.
“Kami sama-sama menyarung jersi negara dalam sukan SEA dari 1983 hingga 1989. Banyak kenangan manis bersama dengan kami pada masa itu bermain secara ‘double killer’ iaitu beliau sebagai apit kiri, manakala saya pula apit kanan.
“Waktu itu boleh dikatakan sebagai zaman gemilang sepak takraw negara dan pemergiannya ini merupakan satu kehilangan besar buat semua. Boleh dikatakan, Adnan boleh disifatkan sebagai seorang pemain yang memiliki motivasi dan berkebolehan tinggi selain memiliki libasan luar biasa,” katanya di sini hari ini.

Adnan yang bergelar Pemain Terbaik Asia 1984 dan Raja Sepak Takraw Asia 1986, menghembuskan nafas terakhir di Hospital Sultanah Bahiyah (HSB) di sini kira-kira pukul 6 pagi tadi.
Menurut anaknya, Mohd. Faizal Adnan, 38, kematian arwah bapanya dipercayai akibat pendarahan dalam kepala setelah terdapat beberapa komplikasi melibatkan organ dalamannya.
Dalam pada itu, seorang lagi bekas pemain negara, Che Azman Ismail, 62, yang pernah bertindak sebagai tekong kepada Mohd. Zahir dan Adnan mahu para pemain kebangsaan mencontohi sikap serta kesungguhan Adnan semasa beraksi mewakili negara.
“Apabila Adnan turun beraksi, beliau tak mudah mengaku kalah dan akan main betul-betul. Adnan sentiasa berusaha dan belajar dari kesilapan dalam perlawanan dilalui bagi meningkatkan prestasinya,” katanya. – KOSMO! ONLINE


Polis nafi video tular berkaitan dengan kes culik
Oleh NURUL IZZATI ZAINI

15 Mei 2023, 6:00 pm
HULU SELANGOR – Polis menafikan sebuah video tular yang didakwa berlakunya kejadian culik di sebuah pasar raya di Bukit Sentosa, di sini, semalam.
Ketua Polis Daerah Hulu Selangor, Superintendan Ahmad Faizal Tahrim berkata, pihaknya mengesan satu hantaran di Facebook pada pukul 9 pagi tadi.
Ujarnya, hantaran dua klip video itu memaparkan bunyi gemparan kebakaran dengan seorang suspek ditahan dengan bantuan orang ramai.
“Semalam lebih kurang 1.07 petang, laporan polis dibuat oleh pekerja pasaraya berkenaan. Kejadian sebenar melibatkan suspek lelaki warga tempatan berusia 33 tahun merupakan seorang penganggur.
“Suspek ditahan kerana melakukan perbuatan mencuri barangan milik pasaraya dan ianya bukan seperti dakwaan di media sosial yang menyatakan berlaku kejadian culik,” katanya dalam kenyataan hari ini.
Ekoran daripada kejadian ini, suspek ditahan untuk membantu siasatan dan dua kertas siasatan di bawah Seksyen 380 Kanun Keseksaan (curi dalam bangunan) yang membawa hukuman 10 tahun penjara atau denda.

Bagi kesalahan menularkan video di media sosial akan disiasat di bawah Seksyen 233 Akta Komunikasi dan Multimedia Malaysia 1998 yang membawa hukuman denda tidak melebihi RM50,000 atau penjara tidak lebih setahun atau kedua-duanya sekali.
“Untuk kesalahan ini, siasatan lanjut masih diteruskan bagi mengesan suspek yang terlibat menularkan video tersebut. Pihak polis menasihati orang ramai supaya menghentikan sebarang penyebaran video yang mengelirukan dan boleh menggusarkan masyarakat.
“Polis Hulu Selangor juga telah mempertingkatkan rondaan pencegahan jenayah khusus di kawasan pasaraya tersebut bagi memastikan kejadian yang sama tidak berulang,” katanya.
Orang ramai yang mempunyai apa-apa maklumat diminta menghubungi Ibu Pejabat Polis Daerah Hulu Selangor di talian 03-60651021 atau pegawai penyiasat jenayah Inspektor Zulaikha Mohamed di talian 03-60641222 atau mana-mana balai polis berhampiran. – KOSMO! ONLINE


Kerusi batu di Pantai Geting rosak angkara perbuatan vandalisme
Oleh ROSLIZA MOHAMED

15 Mei 2023, 5:48 pm
TUMPAT – Majlis Daerah Tumpat (MDT) kesal dengan perbuatan membinasakan harta benda awam atau vandalisme oleh individu yang tidak bertanggungjawab merosakkan kerusi batu rehat di Pantai Geting di sini pada minggu lalu.
Setiausaha MDT, Mohd. Azwan Ab. Rahman berkata, kerosakan kerusi-kerusi itu dikesan oleh penguat kuasa MDT semasa menjalankan pemantauan di kawasan pantai tersebut pada Jumaat lalu.
Menurutnya, perbuatan itu tidak sepatutnya berlaku kerana ia merupakan tempat pengunjung berehat ketika beriadah di Pantai Geting.
“Kita kesal dengan perbuatan itu kerana orang ramai sepatutnya menjaga kemudahan yang disediakan oleh pihak berkuasa tempatan.
“MDT kini masih menjalankan siasatan berhubung perkara itu selain mengadakan operasi penyamaran di kawasan pantai,” katanya ketika dihubungi Kosmo! hari ini.
Mengulas lanjut, Mohd. Azwan memberitahu, individu yang melakukan vandalisme di kawasan pentadbiran MDT boleh dikenakan tindakan mengikut Undang-Undang Kecil Vandalisme (MDT) 1999.

Katanya, individu yang disabitkan kesalahan dalam undang-undang itu boleh didenda tidak melebihi RM2,000 atau penjara tidak melebihi 12 bulan atau kedua-duanya sekali. – KOSMO! ONLINE


Emraz yakin kembali pulih pada Ogos
Oleh AMREE AHMAD

15 Mei 2023, 5:44 pm
SEPANG – Setelah terpalit dengan isu penggantungan lesen Pengelola Jemaah Haji (PJH) pada awal April lalu, Emraz Travel & Tours Sdn. Bhd. (Emraz) optimis dapat bangkit semula.
Ketua Pegawai Eksekutifnya, Datuk Dr. Zulkarnain Endut berkata, pihaknya yakin syarikat itu mampu kembali pulih pada Ogos ini dengan imej baharu yang lebih positif.
“Kami sudah pun melakukan penstrukturan dengan kos operasi paling rendah sehingga kurang 70 peratus daripada sebelumnya dan pelan pemulihan bergerak lancar,” katanya kepada pemberita di Lapangan Terbang Antarabangsa Kuala Lumpur (KLIA) di sini hari ini.
Mengulas lanjut, beliau menjelaskan bahawa lesen PJH yang diterima Emraz pada 30 Januari lalu cuma digantung sementara, bukan langsung ditarik balik oleh Tabung Haji.
“Ekoran pengumuman itu, semua pejabat kami diserbu pelanggan salah faham permit Emraz untuk urusan umrah dibatalkan walhal ia tidak benar,” jelasnya dalam nada kesal. – KOSMO! ONLINE


KPDN pantau harga ikan susulan bekalan kurang
Oleh HARRITH HISHAM

15 Mei 2023, 5:53 pm
GOMBAK – Kementerian Perdagangan Dalam Negeri dan Kos Sara Hidup (KPDN) akan membuat pemantauan berhubung harga ikan yang didakwa meningkat susulan kekurangan bekalan akibat cuaca panas.
Menteri KPDN, Datuk Seri Salahuddin Ayub berkata, bagaimanapun, setakat ini, harga bagi barangan mentah itu dilihat masih terkawal.
“Setakat hari ini, harga (ikan) tidak menjadi satu krisis dalam negara dan bekalan pun masih mencukupi. Namun, kita bersedia dan akan memberi fokus supaya apa juga tanda-tanda kenaikan harga (ikan) itu dapat kita tangani.
“Pegawai penguat kuasa juga akan membuat pemantauan setiap hari di semua lokasi. Jika ada aduan terpencil pun kita akan maklumkan,” katanya pada sidang akhbar sempena Majlis Pelancaran Inisiatif Payung Rahmah bersama Giant di Pasar Raya Giant cawangan Batu Caves, di sini hari ini.
Sebelum ini, media melaporkan segelintir peniaga terpaksa menaikkan harga jualan ikan bagi menampung kenaikan di peringkat pembekal yang mendakwa bekalan kurang.
Sementara itu, Salahuddin memberitahu, sebanyak 3,590 cawangan kedai dan pasar raya seluruh negara direkodkan mengambil bahagian dalam inisiatif Payung Rahmah melibatkan sejumlah 14,500 jenis barangan.

Justeru, Salahuddin berkata, penglibatan tersebut membuktikan bahawa inisiatif terbabit semakin mendapat sambutan dalam kalangan pemain industri.
“Jadi saya bercadang untuk mengadakan pertemuan khas bersama pemain-pemain industri bagi membicangkankan hala tuju inisiatif ini kerana kebimbangan di peringkat awal nampaknya semakin menipis,” ujarnya. – KOSMO! ONLINE


Video tular air hujan bertakung di bumbung Gerbang Malam kejadian lama
Oleh LIYANA RAMLI

15 Mei 2023, 5:28 pm
IPOH – Sebuah video yang memaparkan air hujan bertakung pada atas permukaan bumbung di Gerbang Malam di sini yang tular dalam media sosial baru-baru ini adalah video lama.
Datuk Bandar Ipoh, Datuk Rumaizi Baharin berkata, kejadian tersebut berlaku ketika kerja-kerja pemasangan bumbung di lokasi berkenaan sedang dijalankan kira-kira dua bulan lalu.
Menurutnya, ketika bumbung sedang dipasang, telah berlaku hujan lebat sehingga menyebabkan kanopi tersebut belum sempat diregangkan.
Katanya, pihak kontraktor telah menjalankan kerja-kerja pembuangan air hujan bertakung itu pada hari yang sama.
“Tidak ada kesilapan pemasangan mahupun kesilapan reka bentuk pada bumbung berkenaan.
“Kejadian itu berlaku sekali sahaja, semasa kanopi tersebut belum diregangkan. Apabila bumbung telah diregangkan, tiada lagi takungan air berlaku hingga kini walaupun berlaku hujan lebat,” katanya dalam satu kenyataan hari ini.

Menurutnya, pemasangan bumbung masih dalam tempoh tanggungan kecacatan oleh pihak kontraktor.
“Sebarang isu berbangkit sekiranya ada akan diselesaikan oleh pihak kontraktor. Bagaimanapun tiada lagi isu takungan air berlaku selepas pemasangan bumbung ini siap dipasang,” katanya. – KOSMO! ONLINE


Mayat lelaki dibaham buaya di Lahad Datu ditemui
Oleh IVAN AMIRUL

15 Mei 2023, 5:34 pm
LAHAD DATU – Mayat seorang lelaki yang hilang selepas disyaki dibaham buaya ketika keluar memukat ikan di persisiran pantai Kampung Makuau pada Jumaat lalu ditemui pagi ini.
Mayat Rusbin Asri , 40, ditemui terapung di perairan berkenaan oleh orang awam pada pukul 6.45 pagi iaitu kira-kira 15 kilometer dari lokasi dia dilaporkan dibaham buaya dengan beberapa kesan gigitan pada bahagian badan.
Ketua Balai Bomba dan Penyelamat (BBP) Lahad Datu, Sumsoa Rashid berkata, pihaknya menerima laporan dari pihak polis yang mayat mangsa ditemui di Kampung Nala Lama, Tungku.
“Pasukan bomba dan agensi bantuan yang lain bergerak dan tiba di lokasi mangsa ditemui pada pukul 8.45 pagi dan seterusnya membawa mayat itu ke Kampung Makuau untuk proses pengecaman daripada keluarga mangsa.
“Mangsa kemudian disahkan benar oleh keluarganya dan seterusnya diserahkan kepada pihak polis untuk tindakan selanjutnya,” katanya.
Terdahulu, mangsa dipercayai dibaham buaya ketika menjalankan aktiviti memukat di persisiran pantai pada Jumaat lalu.

Mangsa dikatakan turun ke laut seorang diri dan terdapat saksi terlihat mangsa yang berada di atas bot diserang buaya. – KOSMO! ONLINE


Dua Loji Rawatan Air terjejas beroperasi semula
Oleh KOSMO!

15 Mei 2023, 5:39 pm
SUNGAI PETANI – Loji Rawatan Air (LRA) Pinang Tunggal dan LRA Kulim Hi-Tech yang dihenti tugas ekoran paras air Sungai Muda di Tikam Batu, Sungai Petani surut dengan mendadak dilaporkan telah mencapai tahap pulih 100 peratus.
Syarikat Air Darul Aman Sdn. Bhd. (SADA) memaklumkan, dua loji itu sudah mula beroperasi pada kadar maksimum bermula pukul 12 tengah hari tadi.
Usaha untuk meningkatkan pengoperasian LRA Sungai Petani bagaimanapun masih dilakukan dan berada pada tahap 40 peratus.
Sementara itu, kira-kira 53,000 atau 30 peratus akaun pengguna di daerah Kuala Muda sudah menerima bekalan air di kediaman dan premis masing-masing secara berperingkat.
Sebanyak 56,000 akaun atau 70 peratus pengguna di Kulim juga sudah pulih daripada gangguan luar jangka berkenaan.
“Tempoh gangguan dan pemulihan bekalan air terawat di kawasan terjejas adalah berbeza dan bergantung kepada jarak lokasi premis pengguna dan tekanan air pada sistem agihan bekalan air,” katanya.

SADA turut memaklumkan lapan buah jumbo tanker dengan kapasiti 10,000 gelen dan empat buah lori tangki SADA dengan kapasiti 2,500 gelen digerakkan ke lokasi Pusat Agihan Bantuan (PAB) di daerah Kuala Muda dan Kulim sejak semalam.
“Lapan buah lori tangki SADA dengan kapasiti 1,100 dan 600 gelen serta 26 buah lori tangki kontrak dengan purata kapasiti 800 gelen turut menghantar bekalan air ke sembilan lokasi PAB,” jelasnya.
Tambahnya, keutamaan diberikan kepada premis-premis kritikal seperti hospital, pusat dialisis dan upacara pengebumian.
Lebih 250,000 akaun pengguna di daerah Kuala Muda, Kulim dan Baling ini mengalami gangguan bekalan air ekoran penyusutan paras Sungai Muda disebabkan kerosakan mekanikal pada sensor automatik pada salah satu pintu baraj. – KOSMO! ONLINE


Arahan kek Hari Guru wajib ada logo parti adalah palsu
Oleh MOHD. HUSNI MOHD. NOOR

15 Mei 2023, 5:15 pm
PUTRAJAYA – Tangkap layar pesanan mesej di aplikasi WhatsApp yang mengarahkan sekolah hanya boleh menerima kek sambutan Hari Guru dengan syarat beserta logo parti Pakatan Harapan adalah palsu.
Perkara itu disahkan dan dikongsi Menteri Pendidikan, Fadhlina Sidek menerusi hantaran di Facebook, hari ini.
Fadhlina turut berkongsi tangkap layar pesanan mesej itu yang turut memaparkan tiga perenggan arahan dan kenyataan berhubung syarat sumbangan kek oleh pihak luar termasuk wakil rakyat setempat.
Perkongsian Fadhlina di akaun Facebooknya hari ini.
Pada hantaran sama, Fadhlina turut berkongsi ‘nota segera’ berbunyi ‘makan kek boleh, tapi jangan lupa minum air masak banyak-banyak ya!.
Sebelum ini, tular satu tangkap layar pesanan Whatsapp yang ditujukan khas buat Pegawai Pendidikan Daerah yang menetapkan syarat kepada Guru Besar dan Pengetua supaya wajib ada logo parti Harapan jika ingin menyumbang kek kepada guru serta sekolah. – KOSMO! ONLINE


Doa kerajaan jatuh di Mekah, kerja orang taksub
Oleh KOSMO!

15 Mei 2023, 5:32 pm
PETALING JAYA – Penceramah bebas, Ustaz Muhaizad Al- Yamani mengingatkan agar pengikut parti politik tidak terlalu taksub sehingga sanggup mengajak jemaah umrah mendoakan kejatuhan kerajaan di Tanah Suci Mekah.
Jelas beliau, apa yang perlu dilakukan adalah individu itu perlu membawa hajat serta mendoakan agar Allah baiki kehidupan kita dan kerajaan yang ada sekarang untuk memerintah rakyatnya dengan lebih baik.
“Sepatutnya bawa hajat bawak doa agar Allah baiki kehidupan kita, agar Allah bimbing mereka (kerajaan) untuk memerintah dengan lebih baik lagi bukan doakan untuk hancurkan kerajaan.
“Jika doakan kejatuhan kerajaan, adakah kerajaan baru akan lebih baik, sama sahaja. Doakan yang baik-baik untuk Allah bantu mereka untuk memerintah,” jelasnya melalui satu video soal jawab di Facebook baru-baru ini.
Beliau berkata demikian ketika menjawab satu pertanyaan berkenaan apakah hukum bagi seorang ustaz yang mengajak jemaah Umrah untuk sama-sama mendoakan kerajaan ketika ini hancur.
Tambah Muhaizad lagi, perbuatan tersebut adalah taksub di mana pengikut parti tertentu ini begitu taksub dan hanya mempercayakan parti mereka sahaja yang mampu menjadi kerajaan yang bagus.

“Ini taksub, kenapa taksub sebab mereka percaya hanya kumpulan (parti) dia sahaja yang mampu membuat kebaikkan. Kumpulan lain tidak boleh membuat kebaikkan.
“Sama sahaja, siapa-siapa naik pun sama sahaja, jadi yang lebih baik adalah mendoakan kebaikkan dan bimbingan Allah dalam memerintah negara,” jelasnya lagi. – KOSMO! ONLINE.


Pihak berkuasa buru individu tampal lubang di jalan raya
Oleh KOSMO!

15 Mei 2023, 5:30 pm
LONDON – Ketua-ketua lebuh raya di Britain sedang memburu individu atau kumpulan yang menampal sebuah lubang besar dengan konkrit di laluan Lostwithiel, Cornwall yang ditutup selama beberapa bulan, lapor portal berita MailOnline semalam.
Tindakan itu dilakukan kerana kerja menampal lubang tersebut  dilakukan tanpa persetujuan pihak berwajib.
Ahli Majlis Cornwall untuk Lostwithiel dan Lanreath, Colin Martin berkata: “Jalan itu ditutup semula dan  kekal ditutup sehingga ia dibaiki dengan betul oleh Comac (kontraktor). Ini mungkin berlaku dalam masa beberapa minggu lagi kerana semua pasukan yang ada sibuk menampal lubang-lubang lebih kecil yang lain.”
“Sebarang kerja yang dijalankan pada hujung minggu lalu itu tidak dilakukan oleh pasukan kami. Ia telah dilakukan oleh orang  tidak dikenali tanpa persetujuan.
“Sekiranya maklumat mengenai individu atau kumpulan yang bertanggungjawab diketahui oleh  masyarakat, saya berterima kasih jika butiran ini boleh dikongsi bersama.” kata seorang pengurus laluan Cornwall pula.
Laluan tersebut ditutup sehingga 9 Jun depan untuk kerja-kerja pembaikan. – Agensi


P. Pinang mahu SPAN siasat isu air Sungai Muda
Oleh ISWAN SHAFIQ ISA

15 Mei 2023, 5:19 pm
SEBERANG PERAI – Kerajaan negeri mahu Suruhanjaya Perkhidmatan Air Negara (SPAN) menjalankan satu siasatan penuh bagi mengesan punca sebenar insiden paras air Sungai Muda yang turun secara mendadak pagi semalam.
Ketua Menteri, Chow Kon Yeow berkata, selain itu, siasatan tersebut juga perlu dibuat bagi mengenal pasti bagaimana kerosakan yang berlaku pada satu pintu empangan sehingga menjejaskan lebih 600,000 akaun pengguna di negeri ini.
Menurutnya, ini termasuklah pengguna air di Kedah yang secara keseluruhan membabitkan sehingga dua atau tiga juta pengguna bagi kedua-dua negeri terbabit.
“Jadi, SPAN perlu menyiasat dan memastikan kejadian seperti ini tidak lagi berulang. Pada masa sama, kita juga berharap SPAN dapat mengarahkan pihak berkuasa sama ada di Kedah atau Pulau Pinang untuk menyemak semua sistem dalam baraj khususnya di sepanjang Sungai Muda ini.
“Ini penting untuk kita kenal pasti mana-mana bahagian yang tidak berfungsi atau rosak sama ada perlu diganti atau ditambah baik sahaja sebagai satu usaha ‘preventive maintenance’ (penyelenggaraan pencegahan).
“Pada masa sama, saya melihat kerajaan Persekutuan juga wajar menubuhkan Ulu Muda Basin Authority untuk melihat isu-isu air khususnya yang berlaku di wilayah utara selain untuk melaksanakan projek-projek yang berkaitan demi kebaikan rakyat pada masa depan,” katanya.

Beliau ditemui pemberita ketika mengadakan tinjauan ke rumah pam di Kampung Lahar Tiang, di sini, hari ini bersama Ketua Pegawai Eksekutif Perbadanan Bekalan Air Pulau Pinang (PBAPP), Ir. K. Pathmanathan. – KOSMO! ONLINE


Kerajaan Pahang tidak pilih bulu salur bantuan
Oleh HARIS FADILAH AHMAD

15 Mei 2023, 5:17 pm
LIPIS – Kerajaan negeri tidak ‘pilih bulu’ dalam pemberian bantuan kebajikan apabila semua penduduk tanpa mengira fahaman politik, kaum dan agama menerima bantuan sewajarnya.
Menteri Besar, Datuk Seri Wan Rosdy Wan Ismail berkata, ini dapat dilihat apabila sebanyak RM442,753.25 telah dibelanjakan bagi membantu penduduk yang layak menerima bantuan di Lipis dan Jerantut setakat tahun ini.
“Apa yang penting bantuan tersebut sampai kepada golongan sasar, berasaskan rekod kita tidak ada sebuah pun kawasan yang tersisih dan kebajikan penduduk terabai sejak dahulu lagi.
“Contohnya, ada kalangan anak kita yang belajar di Institut Pengajian Tinggi Awam (IPTA) tidak kira anak siapa pun, kita akan beri bantuan RM300, manakala yang mula masuk tahun satu diberi RM100,” katanya pada majlis ramah mesra dan jamuan Hari Raya Aidilfitri di Dewan Terbuka Kampung Mela, di sini hari ini.
Menurut Wan Rosdy, kerajaan negeri tidak pernah menyoal latar belakang penerima termasuk fahaman politik dalam menyalurkan bantuan.
Katanya, apa yang penting tanggungjawab kerajaan memberikan bantuan kepada mereka dengan matlamat bantuan perlu sampai kepada golongan sasar.

“Pemberian bantuan kepada rakyat itu telah dilaksanakan sejak dahulu lagi iaitu sejak Kerajaan Barisan Nasional memerintah bertujuan membantu rakyat di dalam pelbagai aspek dan keperluan kebajikan,” ujarnya. – KOSMO! ONLINE


Banduan liwat rakan dalam penjara dijel 5 tahun, satu sebatan
Oleh MUHAMMAD AYMAN GHAFFA

15 Mei 2023, 5:22 pm
KOTA BHARU – Seorang banduan kes dadah dipenjara lima tahun dan satu sebatan selepas mengaku bersalah di Mahkamah Sesyen di sini hari ini atas pertuduhan meliwat rakannya di Pusat Pemulihan Akhlak Machang dekat sini pada tahun lalu.
Tertuduh, Mohammad Rohaizad Rosli, 27, membuat pengakuan itu selepas pertuduhan terhadapnya dibacakan di hadapan Hakim Mohd. Zul Zakiqudin Zulkifli.
Mengikut pertuduhan, tertuduh didakwa dengan sengaja melakukan persetubuhan yang bertentangan aturan tabii dengan seorang lelaki berusia 33 tahun.
Kesalahan itu dilakukan olehnya di dalam bilik di sebuah blok, Pusat Pemulihan Akhlak Machang dekat Machang di sini kira-kira pukul 1 pagi pada 26 Jun tahun lalu.
Tertuduh didakwa mengikut Seksyen 377B Kanun Keseksaan (Akta 574) yang memperuntukan hukuman penjara sehingga 20 tahun dan sebatan jika disabitkan kesalahan.
Pendakwaan dikendalikan oleh Timbalan Pendakwa Raya, Wan Nurul Hanini Wan Ahmad Shukry manakala tertuduh tidak diwakili peguam.

Terdahulu, Wan Nurul Hanini memohon hukuman setimpal diberikan kepada tertuduh kerana melakukan kesalahan tersebut semasa menjalani hukuman kes dadah di Pusat Pemulihan Akhlak Machang.
“Hukuman tersebut diharap dapat memberi pengajaran kepada tertuduh supaya tidak melakukan kesalahan sama pada masa akan datang,” katanya.
Mohammad Rohaizad dalam rayuannya memohon mahkamah menetapkan hukuman penjara bermula daripada tarikh dia ditangkap.
Mahkamah kemudiannya menjatuhkan hukuman penjara lima tahun bermula daripada tarikh tertuduh ditangkap iaitu pada 24 Julai tahun dan satu sebatan. – KOSMO! ONLINE


90 peratus pasangan bercerai sebab bergaduh, tidak solat
Oleh NURUL IRDINA SUMALI

15 Mei 2023, 5:37 pm
PETALING JAYA – Sebanyak 90 peratus pasangan bercerai adalah kerana menghadapi pergaduhan yang berpanjangan dan mengabaikan solat.
Penceramah terkenal yang juga bekas Perunding Cara Keluarga, Ustazah Asma’ Harun berkata, banyak lagi faktor-faktor lain yang membawa kepada perceraian seperti orang ketiga, kewangan dan hubungan intim, namun begitu, tidak mendirikan solat adalah punca utama.
“Semua ini ada kajian ilmiah berdasarkan analisis setiap kes, fokus kepada punca masalah melibatkan ribuan kes dalam tempoh saya bertugas.
“Masalah hubungan intim ada kalanya menjadi sebab utama, tapi kebanyakannya adalah kesan akibat bila syariat Islam diabaikan, katanya dalam satu hantaran di Facebook miliknya.
Tambahnya, sebagai contoh, seorang suami yang tidak solat, pasti cenderung untuk mengabaikan tanggungjawab sebagai suami begitu juga dengan isteri.
“Sebagai perundingcara, memang saya berdepan secara langsung, dengan ramai pasangan yang ada masalah dengan hubungan intim ini.

“Saya cuba bantu dengan dua keadaan dimana pertama, menjawab kepada hukum hakam hubungan intim dan yang kedua berkaitan saranan yang perlu mereka lakukan, saranan agama dan rawatan perubatan,” katanya.
Perkongsian tersebut menjadi tular di Facebook, dengan  tanda suka sebanyak 5,600, 270 komen dan 1,100 perkongsian. – KOSMO! ONLINE


Enggan kahwin paksa, lelaki bunuh tunang pada hari perkahwinan
Oleh KOSMO!

16 Mei 2023, 8:00 pm
NEW DELHI – Penduduk India baru-baru ini digemparkan dengan kejadian seorang bakal pengantin perempuan yang dibunuh oleh pengantin lelaki pada hari perkahwinan mereka, lapor laman berita Thaiger semalam.
Menurut akhbar Hindustan Times, pembunuhan itu berlaku 4 Mei lalu pada hari perkahwinan mangsa yang dirujuk sebagai A, 21, dan tunangnya, B, 27.
Pada hari kejadian, A meninggalkan rumahnya untuk pergi ke sebuah salun kecantikan sebelum majlis dijadualkan berlangsung pada waktu petang.
Bagaimanapun, setelah beberapa jam, keluarga mangsa bimbang apabila dia tidak pulang ke rumah atau menjawab panggilan telefon. Selepas gagal menemui wanita itu di salun kecantikan, keluarganya melaporkan kehilangan mangsa di balai polis.
Polis kemudian meninjau jalan yang sepatutnya dilalui A dan memeriksa rekod panggilan telefon mangsa sebelum mendapati B merupakan individu terakhir yang menghubungi gadis itu.
Ketika disoal siasat, B pada awalnya mendakwa dia tidak mengetahui lokasi A kerana sibuk dengan persiapan perkahwinan. Namun, dia akhirnya mengaku melakukan perbuatan jenayah tersebut.

Pada pagi hari kejadian, B mengaku menghubungi A dan membawanya ke tempat terpencil di dalam hutan.
Selepas pertengkaran tercetus antara pasangan itu, B mencekik A menggunakan selendang milik gadis itu sebelum pulang ke rumah.
Polis menemui mayat A di lokasi kejadian seperti yang dimaklumkan oleh B.
Menurut B, dia enggan mengahwini A kerana tidak bersedia dan dipaksa berkahwin. Dia bersetuju (untuk berkahwin) hanya untuk menyedapkan hati A, tetapi mula rasa berdebar menjelang hari perkahwinan mereka.
B ditahan dan berdepan tuduhan penculikan, pembunuhan dan memberi maklumat palsu. – Agensi


Sukan SEA Kemboja 2023: Skuad hoki wanita benam Thailand di final
Oleh MUHAMAD ARDIE PUTRA SUHAIMI

16 Mei 2023, 8:29 pm
PHNOM PENH – Skuad hoki wanita negara mengesahkan kejuaraan berganda buat kontinjen Malaysia selepas meraih pingat emas dalam acara hoki padang apabila di Sukan SEA Kemboja 2023 sebentar tadi.
Pada saingan di Padang Hoki, Morodok Techo itu, skuad kendalian Mohd Nasihin Nubli Ibrahim menewaskan Thailand 4-1 pada aksi final.
“Alhamdulillah, walaupun kami ketinggalan, pujian untuk pemain yang kekal tenang dan fokus dengan perancangan kami dalam usaha merangkul kemenangan.
“Bagi temasya Sukan SEA kali ini, saya boleh simpulkan bahawa ianya satu kejayaan yang baik untuk pasukan kerana banyak cabaran yang perlu kami harungi di sini.
“Kami tidak pernah bermain dengan keadaan cuaca panas dan mencabar seperti ini selain keadaan padang baru yang tidak sesuai dengan strategi pasukan,” kata Mohd. Nasihin.
Perlawanan final itu menyaksikan skuad negara sedikit cemas apabila lawan meraih jaringan menerusi gol padang Natthakarn Aunjai seawal minit keempat.

Namun, skuad Malaysian Tigress kembali menyamakan kedudukan dua minit kemudian menerusi pukulan sudut penalti yang disempurnakan Siti Nur Arfah Mohd Nor sebelum Nuraini Abdul Rashid meledak gol kedua pasukan hasil penalti stroke pada minit ke-18.
Dua lagi gol Malaysian Tigress diperoleh menerusi pukulan sudut penalti yang disempurnakan Nurmaizatul Hanim Syafi Shiek Fuad dan Nur Afiqah Syahzani Azhar masing-masing pada minit ke-29 dan 49.
Kemenangan itu menyaksikan skuad wanita negara mempertahankan emas yang dimenangi pada edisi 2017 di Kuala Lumpur selepas hoki padang tidak dipertandingkan pada 2019 di Filipina dan 2021 di Vietnam.


Hasil pertanian meningkat pada musim panas
Oleh MOHAMAD NAUFAL MOHAMAD IDRIS

16 Mei 2023, 8:04 pm
KUALA SELANGOR – Cuaca panas yang melanda negara ketika ini dikatakan membantu meningkatkan pengeluaran hasil pertanian berbanding musim hujan sebelum ini.
Pemangku Ketua Pengarah Lembaga Pemasaran Pertanian Persekutuan (FAMA) Abdul Rashid Bahri berkata, bagaimanapun pemantauan masih dijalankan susulan cuaca panas itu dijangka berpanjangan dalam tempoh beberapa bulan lagi.
“Untuk masa terdekat ini, kita nampak apabila berlaku musim panas hasil pertanian semakin menjadi, berbanding ketika musim hujan yang panjang sebelum ini yang menyebabkan bekalan berkurang.
“Maksud semakin menjadi adalah jika potensinya adalah 100 peratus, ia menghampiri 100 peratus kerana keadaan cuaca yang sesuai berbanding musim hujan,” katanya pada sidang akhbar hari ini.
Beliau menambah, harga produk sayuran seperti tomato dan timun yang sebelum ini menurun kembali meningkat susulan pembukaan restoran dan sekolah selepas sambutan Hari Raya Aidilfitri.
Jelas Abdul Rashid, FAMA akan terus membantu petani dengan membeli hasil mereka jika harga pasaran lebih rendah berbanding kos pengeluaran melalui pelaksanaan harga lantai. – KOSMO! ONLINE


Isu laungan azan di surau kondominium Tanjong Tokong selesai
Oleh SAFINA RAMLI

16 Mei 2023, 9:38 pm
GEORGE TOWN – Badan pengurusan bersama (JMB) kondominium Tri Pinnacle, Tanjong Tokong di sini memohon maaf secara terbuka kepada penduduk beragama Islam dan umat Islam di negara ini ekoran isu tular berkaitan laungan azan di surau perumahan itu, baru-baru ini.
Pengerusi JMB kondominium Tri Pinnacle, Alex Low berkata, pihaknya tidak mempunyai niat untuk melarang laungan azan di surau berkenaan seperti mana dakwaan sesetengah pihak di dalam media sosial.
”Kami sama sekali tidak mempunyai niat untuk melarangkan laungan azan di Surau Saidina Umar, Blok A Tri Pinnacle. Saya secara peribadi, memohon maaf jika ada kata-kata dan ucapan saya menimbulkan kemarahan mana-mana pihak.
”JMB dan wakil Ahli Jawatankuasa (AJK) surau telah bermesyuarat dan berbincang mengenai hal ini dengan Jabatan Agama Islam Daerah Timur Laut, Pulau Pinang pada 9 Mei lalu. Persetujuan telah pun dicapai dan masalah telah pun diselesaikan,” katanya pada sidang akhbar di kondominium Tri Pinnacle di sini hari ini.
Turut hadir Yang Dipertua Majlis Agama Islam Negeri Pulau Pinang (MAINPP), Datuk Ir. Ahmad Zakiyuddin Abdul Rahman, Mufti Pulau Pinang, Datuk Seri Dr. Wan Salim Wan Mohd. Noor dan wakil penduduk serta surau kondominium berkenaan.
Menurut Alex, pihaknya juga amat kesal dan kecewa kerana isu yang sepatutnya hanya menjadi perbincangan dalaman secara sulit telah disebarkan dan mewujudkan salah faham.

Sementara itu, Ketua Polis Pulau Pinang, Datuk Khaw Kok Chin berkata, polis sudah memanggil JMB kondominium itu dan pengurusan surau kondominium tersebut untuk diambil keterangan berhubung isu berkenaan. – KOSMO! ONLINE


Mawar Rashid sayang anak sama rata
Oleh MUHAMMAD HAIKAL RAMLI

16 Mei 2023, 10:12 pm
PETALING JAYA – Pelakon Mawar Rashid kian mempelajari dan memahami erti sebenar seorang ibu setelah berkahwin dan memiliki dua orang anak tiri.
Mawar, 28, bersyukur kerana ketika awal perkahwinannya dengan suami iaitu Raf Yaakob, dia sudah diberikan nikmat untuk merasai pengalaman indah bergelar seorang ibu.
“Selamat hari ibu untuk saya. Ibu kepada lima orang anak. Tiga orang yang saya lahirkan dan dua orang yang rezeki Allah bagi daripada perkahwinan terdahulu suami.
“Rayyan dan Raysaa banyak bagi Mummy belajar untuk jadi seorang ibu. Dulu Mummy selalu tertanya adakah perasaan seorang ibu sebegini indah, perasaan bahagia dan sayang bersama anak,” katanya.
Dalam pada itu, aktres kelahiran Kota Bharu, Kelantan itu berkata, persoalan yang terdetik dalam hati mengenai perasaan sebagai seorang ibu itu lebih difahami selepas dia melahirkan anak sulungnya, Muhammad Rafeal.
“Selepas saya sudah melahirkan Rafeal barulah saya mendapat jawapan.
“Ya perasaan yang sama. Bahagia dan sayang serta sentiasa inginkan yang terbaik untuk anak-anak semua,” katanya.
Mawar atau nama sebenarnya Wan Mawar Shaputri Wan Abdul Rashid berkongsi perkara tersebut menerusi hantaran status dalam laman Instagram miliknya sempena Hari Ibu yang diraikan pada Ahad lalu.

Menjengah ruangan komen, suami Mawar, Raff Yaakob sempat meninggalkan ucapan manis buat isterinya tanda menghargai dan menyayangi permaisuri hatinya itu.
“Awak memang terbaik. Setiap hari adalah Hari Ibu buat awak. Saya tidak memerlukan satu hari istimewa untuk menjadi lebih sweet dan baik kepada awak. Saya akan lakukan itu setiap hari sehingga ke akhir hayat,” tulis Raff.
Mawar Rashid dan Raf mendirikan rumah tangga pada November 2017 dan pasangan itu dikurniakan tiga cahaya mata iaitu Raden Muhammad Rafeal, 4, Raden Seri Rosabella Cinta, 2, dan Raden Seri Roseanna Camilya yang kini berusia empat bulan.
Selain itu, Mawar Rashid juga memiliki dua anak tiri, Raden Ahmad Rayyan dan Raden Seri Raysaa Chanela hasil perkahwinan Raf terdahulu. – KOSMO! ONLINE


Isu kalimah Allah: JPM Hal Ehwal Agama berganding bahu bersama KDN atasi masalah
Oleh MUHAMMAD NAJIEB AHMAD FUAD

16 Mei 2023, 8:01 pm
PUTRAJAYA – Jabatan Perdana Menteri (Hal Ehwal Agama) memberi jaminan untuk berganding bahu bersama Kementerian Dalam Negeri (KDN) dalam menangani isu penggunaan kalimah Allah dan lain-lain kalimah suci agama Islam.
Menterinya, Datuk Dr. Mohd. Na’im Mokhtar, berkata pihaknya mengambil maklum pendirian KDN dalam menghormati, memperakui, dan menerima pakai ketetapan enakmen negeri-negeri dan titah Yang di-Pertuan Agong pada 7 Februari lalu yang menzahirkan agar dikekalkan dasar sedia ada berhubung isu penggunaan kalimah Allah.
Katanya, titah Sultan Johor dan Sultan Selangor juga sentiasa dijunjung untuk menjaga kemuliaan dan kesucian agama Islam termasuk penggunaan kalimah Allah.
“KDN diyakini akan meningkatkan pemantauan dan bertindak tegas terhadap sebarang bentuk pelanggaran pengembangan doktrin atau kepercayaan agama lain dalam kalangan orang Islam selaras dengan Perlembagaan Persekutuan.
“Orang ramai dinasihatkan agar bertenang dan mengambil sikap berhati-hati dalam memberi reaksi terhadap isu ini kerana ia berkaitan isu teknikal perundangan dan mengelak daripada terpengaruh dengan sentimen tidak berasas bagi menjamin kesejahteraan dan keharmonian beragama,” katanya dalam kenyataan di sini hari ini.
Terdahulu, Menteri Dalam Negeri, Datuk Seri Saifuddin Nasution Ismail menegaskan penggunaan kalimah Allah dan empat perkataan lain masih kekal eksklusif milik umat Islam, malah tidak boleh digunakan penganut agama lain untuk ajaran mereka.

Ia sebagai mengulas tindakan kerajaan menarik balik rayuan keputusan pada 18 April lalu dengan memfailkan notis pemberhentian rayuan kes itu yang dimohon Jabatan Peguam Negara.
Penghakiman mahkamah tersebut yang merujuk kes itu lebih kepada perihal arahan pentadbiran berhubung rampasan bahan penerbitan semata-mata. – KOSMO! ONLINE


Netizen kagum lihat lelaki selamba ‘lepak’ atas kapal lanun
Oleh KOSMO!

16 Mei 2023, 9:00 pm
BEIJING – Seorang lelaki di Nanjing, China menjadi perhatian ramai apabila dia dengan selamba menaiki permainan ‘kapal lanun’ di sebuah taman hiburan dalam keadaan santai tanpa rasa takut atau cemas, lapor laman berita Mothership semalam.
Berdasarkan sebuah klip video yang tular di media sosial, lelaki itu dilihat tidak berada di tempat duduk seperti pengunjung lain.
Dia sebaliknya dilihat berada di antara dua penyandar tempat duduk ketika permainan itu berhayun pada sudut 75 darjah.
Ketika pengunjung lain menjerit ketakutan apabila permainan itu bergerak, lelaki berkenaan bercakap menerusi telefon bimbit sambil menghisap rokok dengan selamba.
Kejadian itu menarik perhatian orang ramai di ruangan komen.
“Ini satu-satunya masa dalam hidup apabila anda boleh berdiri lebih tinggi daripada orang lain,” komen seorang netizen.

“Tiada kapal dalam dunia moden yang cukup mencabar untuknya,” komen netizen lain. – Agensi


Kerajaan pastikan bekalan air tidak terjejas teruk
Oleh NORLIDA AKMAR IDROS

16 Mei 2023, 7:57 pm
SIK – Kerajaan akan memastikan bekalan air untuk kegunaan domestik, pertanian dan perindustrian tidak terjejas teruk sepanjang monsun barat daya yang bermula semalam hingga hujung September ini.
Timbalan Perdana Menteri, Datuk Seri Dr. Ahmad Zahid Hamidi berkata, jumlah taburan hujan pada musim itu lebih rendah sekali gus menyebabkan sumber air berkurangan.
Sehubungan itu, kata beliau, kerajaan bersama agensi dan pihak berkaitan akan mengambil langkah perlu bagi memastikan pengguna air bagi ketiga-tiga kategori tersebut terjejas pada kadar minimum.
“Langkah-langkah telah dilakukan antara kerajaan pusat khususnya melalui Agensi Pengurusan Bencana Negara (Nadma), kementerian serta jabatan dan agensi untuk menyelaraskan semua permasalahan ini dengan pihak kerajaan negeri,” katanya.
Beliau berkata demikian kepada pemberita selepas meninjau situasi terkini takungan air Empangan Muda yang dikendalikan MADA di Gubir, di sini hari ini.
Ahmad Zahid yang juga Menteri Kemajuan Desa dan Wilayah berkata, operasi pembenihan awan akan dilakukan apabila Jabatan Meteorologi Malaysia (MetMalaysia) menjangkakan taburan hujan berkurangan terutama di kawasan empangan.

“Terdapat tujuh sumber air yang akan sangat terjejas pada musim monsun barat daya ini dengan dua daripadanya di Kedah selain masing-masing dua di Perak dan Selangor serta satu di Sarawak,” ujarnya.
Beliau pada masa sama berkata, pihaknya juga mengambil langkah proaktif bagi menghadapi kejadian kebakaran kawasan tanah gambut.
“Kebakaran terbuka ini akan menyebabkan banyak kesan jangka pendek yang akan menjejaskan pengguna,” tambahnya. – KOSMO! ONLINE


Sukan SEA Kemboja 2023: Indonesia tamatkan kemarau 32 tahun raih ‘ibu pingat emas’
Oleh MUHAMAD ARDIE PUTRA SUHAIMI

16 Mei 2023, 11:41 pm
PHNOM PENH – Skuad bola sepak Indonesia menamatkan penantian 32 tahun selepas berjaya meraih pingat emas temasya Sukan SEA Kemboja 2023 dengan menewaskan Thailand 5-2 pada aksi di Stadium Olimpik sebentar tadi.
Pada aksi final yang cukup dramatik itu, skuad Sang Garuda berjaya meraih dua gol awal menerusi ledakan penyerang sensasi Ramadhan Sananta pada minit ke-25 dan ke-45.
Bersambung pada babak kedua, skuad Gajah Perang mempamerkan kebangkitan dramatik dengan kini giliran Anan Yodsangwal menjaringkan gol pada minit ke-65 sebelum Yotsakorn Burapha menyamakan kedudukan pada masa kecederaan.
Selepas saingan terpaksa diheret pada masa tambahan, Irfan Jauhari muncul wira pasukan apabila berjaya menyudahkan peluang ketika percubaan satu lawan satu untuk meletakkan Indonesia ke hadapan.
Langkah skuad kendalian Indra Sjafri semakin tersusun apabila Fajar Fathur Rahman menambah gol dengan Beckham Putra melengkapkan kemenangan bergaya 5-2 sehingga wisel penamat ditiupkan.
Ini adalah kemenangan pertama Indonesia dalam pentas Sukan SEA sejak menjuarai pingat emas edisi 1991 di Filipina. – KOSMO! ONLINE


Sukan SEA Kemboja 2023: Tumbukan Nor Iman jelmakan ’emas’ di Phnom Penh
Oleh MUHAMAD ARDIE PUTRA SUHAIMI

16 Mei 2023, 7:55 pm
PHNOM PENH – Atlet kick boxing negara, Nor Iman Hakim Rakib mendedikasikan kilauan pingat emas acara kick light bawah 69 kilogram (kg) yang diraih pada temasya Sukan SEA Kemboja 2023 kali ini buat ayah kandungnya, Rakib Ahmad.
Pada aksi di Dewan Elephant, Morodok Techo sebentar tadi, Nor Iman berjaya menumbangkan lawan dari Indonesia, Firman Muharram Syach dengan keputusan 2-1.
Menurut Nor Iman, keputusan untuk mendapatkan ‘strategi tambahan’ dengan berkomunikasi dengan ayah menerusi telefon sebelum pertarungan banyak membantu.
“Terima kasih kepada ISN (Institut Sukan Negara) kerana saya terpaksa diurut tiga kali sebab nak bagi badan saya dalam keadaan baik. Nampak macam alasan, tetapi itulah yang buat saya bersemangat.
“Saya harap keluaraga saya gembira sebab adik saya dapat emas dulu (di Sukan SEA). Saya ada hubungi ayah dan dia bagi strategi, semangat dan pesan buat yang terbaik,” katanya.
Lebih menarik, Nor Iman sebelum ini pernah bersaing dalam acara taekwondo dengan meraih pingat gangsa pada edisi 2019 di Filipina dan pingat perak pada edisi 2021 di Vietnam. – KOSMO! ONLINE


Kalimah Allah: KDN kaji semula
Oleh Abdul Rahman Razali

16 Mei 2023, 7:05 pm
Kalimah Allah: KDN kaji semula | 15 MINIT MMTV 16 MEI 2023


‘Kantoi’ di rumah wanita lain, lelaki parah terjatuh tingkat tiga
Oleh AZMI NORDIN

16 Mei 2023, 6:50 pm
GOMBAK – Gara-gara didatangi teman wanita sewaktu berada di rumah kenalan wanita, seorang lelaki terjatuh ketika cuba melarikan diri dari tingkat tiga di lorong belakang deretan rumah kedai, Jalan SBC 3, Batu Caves, di sini, semalam.
Ketua Polis Daerah Gombak, Asisten Komisioner Zainal Mohamed Mohamed berkata, sepasukan anggota polis bergegas ke lokasi kejadian selepas menerima aduan daripada orang awam menjumpai seorang lelaki dalam keadaan tertiarap sekitar pukul 6.30 petang.
Katanya, hasil siasatan mendapati mangsa merupakan seorang lelaki warga asing berusia 30an yang dalam perjalanan berjumpa kenalan wanitanya di tingkat tiga banggunan rumah kedai tersebut.
“Semasa mangsa berada di dalam rumah tersebut, teman wanita mangsa turut ke rumah tersebut untuk mencari mangsa. Mangsa yang cuba melarikan diri melalui tingkap belakang rumah telah terjatuh dan kini berada dalam keadaan kritikal,” katanya dalam kenyataan hari ini.
Menurut Zainal, mangsa kini ditempatkan di Jabatan Kecemasan dan Trauma, Hospital Selayang untuk menerima rawatan dan siasatan lanjut masih diteruskan.
Tambah beliau, orang ramai yang melihat atau mempunyai maklumat mengenai kejadian ini diminta tampil membantu siasatan dengan menghubungi Pegawai Penyiasat Inspektor Ahmad Irwan Mohamad di talian 019-5712477 atau Ibu Pejabat Polis Daerah Gombak di talian 03-61262222.- KOSMO! ONLINE


Dua nelayan warga Myanmar ditahan APMM
Oleh LUQMAN RIDHWAN MOHAMED NOR

16 Mei 2023, 6:44 pm
PARIT BUNTAR – Agensi Penguatkuasaan Maritim Malaysia (APMM) Zon Maritim Kuala Kurau menahan sebuah bot nelayan tempatan kelas B bersama dua nelayan warga Myanmar di kedudukan 8.8 batu nautika barat laut Pulau Pasir Hitam dekat sini kira-kira pukul 1.15 petang semalam.
Pengarah Zon Maritim Kuala Kurau, Komander Maritim, Mohd. Najhan Azman Hamid berkata, semasa rondaan rutin di perairan Kerian dan Larut Matang, pasukannya telah mengesan bot itu dan ia dirapati untuk pemeriksaan.
“Hasil pemeriksaan menemui dua nelayan warga Myanmar termasuk tekong masing-masing berumur 40 dan 47 tahun serta tidak memiliki dokumen pengenalan diri yang sah berada di bot.
“Pemeriksaan lanjut mendapati bot itu memiliki lesen yang sah namun tekong gagal mengemukakan kebenaran menggajikan kru warga asing oleh Ketua Pengarah Perikanan Malaysia,” katanya dalam satu kenyataan di sini hari ini.
Menurut beliau, kesemua nelayan, bot dan peralatan menangkap ikan ditahan dan dibawa ke Jeti Zon Maritim Kuala Kurau untuk tindakan lanjut.
“Kes disiasat di bawah Seksyen 6 (1)(c) Akta Imigresen 1959/63 kerana tinggal di Malaysia tanpa dokumen pengenalan diri dan Seksyen8 (b) Akta Perikanan 1985 kerana melanggar syarat sah lesen iaitu menggunakan kru nelayan warga asing tanpa kebenaran yang sah,” katanya. – KOSMO! ONLINE


Sukan SEA Kemboja 2023: ‘Tarian’ Lego Sam beri kilauan emas
Oleh MUHAMAD ARDIE PUTRA SUHAIMI

16 Mei 2023, 7:32 pm
PHNOM PENH – Pilihan utama, Sam Jee Lek berjaya mempertahankan pingat emas saingan breakdance (B-Boys) lelaki di Kompleks Sukan Stadium Nasional Olimpik sebentar tadi.
Jee Lek yang terkenal dengan nama timangan Lego Sam menampilkan gerakan bertenaga dan memukau ketika mengetepikan wakil dari Thailand, Chinavut Chantarat 3-0.
Seorang lagi penari Thailand, Kantapon Rodsaart melengkapkan podium dengan membawa pulang gangsa.
Kata Jee Lek, emas yang dipertahankan tidak hadir dengan mudah kerana dia terpaksa menjalani latihan secara bersendirian tanpa mempunyai pasukan lengkap seperti jurulatih dan pegawai perubatan.
“Bagi menghadapi Sukan SEA, saya memang berusaha keras sejak awal tahun dengan melakukan latihan demi mengharumkan nama Malaysia.
“Apa yang boleh saya katakan, semua persediaan sendiri tanpa pasukan yang lengkap namun terima kasih kepada Majlis Sukan Negara (MSN) yang ada memberikan bantuan kewangan.

“Kemenangan ini saya tujukan kepada semua pihak yang banyak membantu terutamanya keluarga dan rakan yang sentiasa menyokong untuk pastikan sukan tari membawa pulang emas untuk negara,” katanya.
Pada Sukan SEA Filipina 2019, Jee Lek menghadiahkan emas pertama Malaysia dalam sukan breakdance tetapi acara B-Boys tidak dipertandingkan pada edisi 2021 di Vietnam. -KOSMO! ONLIN


Lima beranak nahas jalan raya selamat dikebumikan
Oleh ASLIZA MUSA

16 Mei 2023, 7:53 pm
PADANG RENGAS – Jenazah lima beranak yang meninggal dunia dalam nahas jalan raya di Kilometer 310.1, Lebuh Raya Utara-Selatan arah selatan berhampiran Gua Tempurung di sini hari ini, selamat dikebumikan dalam satu liang lahad sebentar tadi.
Jenazah Allahyarhamah Azriyani Abdul Latif, 45, dan empat anaknya, Muhammad Azib Nasaruddin, 23; Siti Nur Aminah, 8; Ahmad Uwais Al Qorni, 5, dan Muhammad Fawwaz, 7, dikebumikan di Tanah Perkuburan Islam Kampung Paya Panjang pada pukul 6.50 petang.
Terdahulu, jenazah lima beranak itu dibawa dari Hospital Kampar ke Masjid Al-Hadhari di sini sekitar pukul 5.11 petang untuk disembahyangkan sebelum dibawa ke tanah perkuburan pada pukul 5.55 petang.
Proses pengebumian berjalan lancar dengan kehadiran lebih 500 orang terdiri dalam kalangan ahli keluarga, sahabat handai dan penduduk kampung.
Kejadian sekitar pukul 2 pagi itu berlaku ketika lima beranak berkenaan dalam perjalanan dari rumah di Kuala Kangsar ke kampung mereka di Changkat Petai, Tapah Road.
Kemalangan berlaku apabila kereta jenis Proton Saga dipandu Muhammad Azib melanggar belakang sebuah lori muatan pasir dipandu lelaki berusia 25 tahun. – KOSMO! ONLINE


Op Hire 2.0: Lapan individu direman kemuka butir matan palsu RM24 juta
Oleh MUHAMMAD NAJIEB AHMAD FUAD

16 Mei 2023, 7:48 pm
PUTRAJAYA – Suruhanjaya Pencegahan Rasuah Malaysia (SPRM) menahan reman lapan individu kerana disyaki mengemukakan tuntutan palsu yang mengandungi butir matan palsu membabitkan jumlah tuntutan kira-kira RM24 juta.
Majistret Irza Zulaikha membenarkan permohonan reman selama tiga hari terhadap enam suspek bermula hari ini, manakala dua lagi suspek direman empat hari selepas SPRM membuat permohonan reman di Mahkamah Majistret Putrajaya.
Menurut sumber, kesemua suspek berusia antara 30 hingga 70 tahun itu dipercayai ditahan di Ibu Pejabat SPRM Putrajaya lewat petang semalam, ketika diminta hadir untuk memberikan keterangan berhubung tuntutan palsu ke atas Pertubuhan Keselamatan Sosial (Perkeso) melalui Program Insentif Pengambilan Pekerja dan Latihan (Penjana).
“Syarikat-syarikat tersebut telah mengemukakan tuntutan palsu kepada Perkeso menerusi borang pengesahan pekerja yang mengandungi butir matan palsu berjumlah kira-kira RM24 juta bagi memperoleh peruntukan di bawah Penjana untuk melaksanakan program latihan sedangkan program-program tersebut tidak dilaksanakan,” katanya.
Sementara itu, Pengarah Kanan Siasatan SPRM, Datuk Seri Hishamuddin Hashim ketika dihubungi mengesahkan penahanan tersebut berkata, kes disiasat mengikut Seksyen 18 Akta SPRM 2009 dan Seksyen 471 Kanun Keseksaan. – KOSMO! ONLINE


KMM siap sedia kemungkinan darurat strok haba
Oleh TENGKU DANISH BAHRI TENGKU YUSOFF

16 Mei 2023, 6:58 pm
KUALA NERUS – Kementerian Kesihatan Malaysia (KKM) telah bersedia sekiranya kerajaan mengisytiharkan darurat ekoran cuaca panas melampau yang melanda negara ketika ini.
Menteri Kesihatan, Dr. Zaliha Mustafa, berkata, antara persediaan KKM ialah memastikan fasiliti kesihatan berada pada tahap terbaik bagi menerima kemasukan pesakit akibat strok haba dalam kapasiti ramai.
Begitupun, beliau memberitahu, situasi semasa masih terkawal dengan hanya 15 kes dilaporkan setakat ini dengan satu kes kematian dilaporkan melibatkan kanak-kanak lelaki berusia 11 tahun.
“Sebanyak 15 kes (yang dilaporkan) itu adalah empat kes strok haba, kelesuan (lima) dan kekejangan (enam). Cuaca panas  memberi kesan secara global dan Malaysia juga tidak terlepas daripada (fenomena) El Nino,” katanya di Kompleks Pentadbiran Bandar Al Wathiqu Billah di sini hari ini.
Zaliha berkata, KKM sentiasa memantau perkembangan semasa, bersedia sekiranya berlaku lagi kes membabitkan pesakit strok haba pada bila-bila masa dan sentiasa mengambil langkah berjaga-jaga seperti disaran Timbalan Perdana Menteri, Datuk Seri Dr. Ahmad Zahid Hamidi.
Dalam pada itu, katanya, Kertas Putih Kesihatan yang dirangka bagi menambahbaik sistem kesihatan negara akan dibentangkan ke Kabinet pada 26 Mei ini sebelum dibacakan buat kali pertama di Parlimen kemudian. – KOSMO! ONLINE


“Kalau kurang RM1,300, kehidupan anak saya tak sempurna” – bekas isteri Sam Bunkface
Oleh NUZULSHAM SHAMSUDDIN

16 Mei 2023, 6:45 pm
SHAH ALAM – Bekas isteri Sam kumpulan Bunkface, Aida Azira Hussin berpendapat sekiranya jumlah nafkah kurang daripada RM1,300, anaknya tidak mendapat kehidupan sempurna.
“Kalau dikurangkan, saya terpaksa kurangkan makanan dia (anak)..toys (permainan), aiskrim. Selain itu tempat tinggal juga kena selesa…contohnya penghawa dingin yang saya kira melibatkan bil (perlu dibayar)” katanya.
Aida, 36, berkata demikan ketika disoal balas peguam syarie Liyana Sihar yang mewakili Sam selaku plaintif pada perbicaraan pindaan tuntutan jumlah nafkah anak di Mahkamah Rendah Syariah Petaling, Subang Bestari di sini hari ini.
Terdahulu, Aida turut memaklumkan jumlah nafkah anak sebanyak RM1,300 yang diperoleh daripada Sam sebelum ini, digunakan untuk membayar segala keperluan antaranya insurans, perubatan dan makanan.
Sementara itu, ketika ditanya mengenai isu royalti, Aida berkata dia tidak pasti sama ada bekas suaminya itu memperoleh bayaran atau tidak.
Selepas selesai soal balas itu, Hakim Syarie Shukran Yusof kemudian menetapkan 26 Jun ini bagi prosiding seterusnya dengan Aida akan disoal semula oleh peguam syarie yang mewakilinya.

Sebelum ini, media melaporkan Sam atau nama sebenarnya Shamsul Annuar Baharum, 35, menepis tuduhan Aida berhubung dakwaan mengabaikan  tanggungjawab terhadap anak tunggal mereka, Maleeq.
Sam juga turut mengulas punca pindaan nafkah anak mereka dua tahun lalu, daripada RM1,300 kepada jumlah yang mampu dilunaskan yang mana ia berlaku ketika ketika musim Perintah Kawalan Pergerakan (PKP).
Ini kerana Sam mendakwa punca pendapatannya sangat terhad selain lebih dua tahun perniagaan turut terjejas.
Terdahulu, pada 29 Mac lalu Sam dan Aida hadir ke Mahkamah Rendah Syariah Petaling, Subang Bestari, Shah Alam, Selangor bagi sebutan kes pindaan nafkah anak mereka.
Aida tidak bersetuju dengan permohonan dibuat penyanyi terbabit, selain meminta bukti andai tidak mempunyai pendapatan atau tawaran persembahan seperti dikatakan.
Sam mendirikan rumah tangga dengan Aida yang juga penerbit rancangan sebuah stesen televisyen pada 25 April 2015, namun bercerai empat tahun kemudian. – KOSMO! ONLINE


Lebih 50 peratus flat awam di Johor kotor, uzur
Oleh KHAIRUL MOHD. ALI

16 Mei 2023, 7:04 pm
JOHOR BAHRU – Lebih 50 peratus daripada kesemua flat kos rendah di negeri ini berada dalam kategori kotor dengan pelbagai masalah penyelenggaraan seperti yang dizahirkan Sultan Johor, Sultan Ibrahim Sultan Iskandar.
Pengerusi Jawatankuasa Perumahan dan Kerajaan Tempatan Johor, Datuk Mohd. Jafni Md. Shukor berkata, sudah tiba masanya kerajaan persekutuan menyediakan peruntukan khas untuk menyelenggara premis berkenaan.
Menurut beliau, flat kos rendah atau flat awam ini berbeza dengan Projek Perumahan Rakyat (PPR) atau Rumah Sewa Kerajaan (RSK) yang mempunyai peruntukan khas kerajaan menerusi Kementerian Pembangunan Kerajaan Tempatan (KPKT).
“Di seluruh Johor, terdapat lebih 100 projek flat awam dan mengikut data kita miliki, 100 daripadanya terletak dalam kawasan Greater JB iaitu di kawasan Majlis Bandaraya Johor Bahru (MBJB); Majlis Bandaraya Iskandar Puteri (MBIP); Majlis Bandaraya Pasir Gudang (MBPG) serta Majlis Perbandaran Kulai.
“Dan daripada jumlah itu, boleh dikatakan lebih 50 peratus daripadanya berada dalam kategori yang dititahkan Sultan Johor,” katanya kepada pemberita selepas melawat Flat Taman Ungku Tun Aminah, di sini hari ini.

Tambah Mohd. Jafni, selama ini tiada peruntukan khas kerajaan buat flat awam kerana ia merupakan kediaman swasta yang diuruskan penduduk menerusi penubuhan Badan Pengurusan Bersama (JMB). – KOSMO! ONLINE


Suami bunuh diri akibat cemburukan lelaki Korea
Oleh KOSMO!

16 Mei 2023, 7:00 pm
BANGKOK – Rancangan seorang wanita untuk membuatkan suaminya cemburu dan menjadi ‘manusia yang lebih baik’ bertukar tragedi apabila lelaki itu akhirnya membunuh diri, lapor laman berita Thaiger semalam.
May, 49, dihubungi Balai Polis Samet di Thailand yang bertanyakan keberadaan suaminya selepas lelaki itu dikesan memuat naik nota bunuh diri di satu akaun Facebook.
“Saya harap semua orang gembira. Dia (lelaki Korea) adalah seorang yang baik, tetapi saya tidak. Selamat jalan semua,” demikian menurut hantaran lelaki berkenaan.
May sebelum itu ada bercakap menerusi panggilan telefon bersama seorang lelaki Korea dan berpura-pula menjalinkan hubungan sulit sedangkan itu adalah rancangannya untuk membuatkan suaminya berubah.
Sementara itu, sebaik sahaja dimaklumkan mengenai nota bunuh diri itu, May cuba menghubungi suaminya namun gagal. Ketika mencari lelaki itu, dia menemui kesan tapak kaki yang menuju ke hutan berhampiran rumah mereka.
Dia kemudian mengikuti kesan tapak kaki itu dan menemui suaminya dalam keadaan sudah tidak bernyawa dan menggantung diri.

Mayat mangsa dibawa ke hospital untuk bedah siasat manakala May disoal siasat oleh polis. – Agensi


Isu kesesakan: Waktu syif bekerja di pintu masuk Johor diubah – Saifuddin
Oleh AMREE AHMAD

16 Mei 2023, 6:24 pm
PUTRAJAYA – Jabatan Imigresen Malaysia (JIM) bakal mengubah waktu syif atau tempoh giliran bekerja petugasnya di dua pintu masuk utama di Johor Bahru, Johor mulai Ahad ini.
Menteri Dalam Negeri, Datuk Seri Saifuddin Nasution Ismail berkata, langkah itu antara usaha penambahbaikan bagi mengatasi kesesakan di Kompleks Kastam, Imigresen dan Kuarantin (CIQ) di Bangunan Sultan Iskandar (BSI), Tambak Johor dan Kompleks Sultan Abu Bakar (KSAB), Gelang Patah.
“Waktu syif akan bertukar kepada 9 pagi hingga 6 petang, 4 petang hingga 12 tengah malam dan 12 tengah malam sehingga 9 pagi,” katanya pada sidang akhbar di sini hari ini.
Terdahulu, beliau menghadiri Majlis Anugerah Perkhidmatan Cemerlang anjuran Jabatan Imigresen Malaysia 2022 dan sambutan Hari Raya Aidilfitri kelolaan agensi berkenaan.
Jelasnya, sebelum ini, giliran melibatkan keseluruhan 1,600 petugas JIM di BSI dan KSB ditetapkan dari 7 pagi hingga 6 petang, 3 petang hingga 11 malam dan 11 malam hingga 8 pagi.
Mengulas lanjut, Saifuddin Nasution berkata, perubahan waktu itu tidak melibatkan pertukaran syif masa puncak dari pukul 4 pagi hingga 7 pagi dan 5 petang hingga 7.30 malam.

“Apa yang penting ialah aspek kebajikan pegawai JIM terpelihara kerana perubahan syif tidak begitu ketara kesan untuk mereka mengadaptasi waktu bekerja baharu,” ujarnya.
Katanya, sebagai langkah tambahan untuk mengatasi kesesakan di BSI dan KSAB, seramai 100 lagi pegawai baharu gred KP19 akan ditempatkan di dua pintu ini mulai Isnin depan.
Tambahnya, di Lapangan Terbang Antarabangsa Kuala Lumpur turut akan menerima tambahan 100 pegawai baharu yang tamat kursus Akademi Imigresen Malaysia. – KOSMO! ONLINE


Jumpa ibu kandung selepas terpisah 28 tahun
Oleh KOSMO!

16 Mei 2023, 6:32 pm
PETALING JAYA – Seorang lelaki menyentuh hati ramai pihak apabila memuat naik video dirinya kembali berjumpa dengan ibu kandung yang terpisah selama 28 tahun.
Menerusi perkongsian di akaun TikTok @marwanhariri13, difahamkan mereka terpisah antara dua negara iaitu Malaysia dan Satun, Thailand.
Jelas lelaki itu, ibunya berkahwin dengan ayahnya yang menetap di Kodiang, Kedah ketika sedang bekerja sebelum pulang ke negara sendiri untuk melahirkan adiknya.
“Alhamdulillah.. syukur. Penantian selama 28 tahun. Ramadan terindah. Pelukan seorang ibu yang ditagih sekian lama akhirnya Allah izinkan juga.
“Allah makbulkan segala doa. Tak terkata apa yang telah berlaku untuk keluarga kami. Allah permudahkan segalanya untuk ketemu syurga diri ini. Terima Kasih semua yang sentiasa mendoakan saya dan keluarga.
“Tahun yang penuh makna dapat beraya dengan ibu. Nikmat apa yang ingin didustakan lagi. Syukur pada Yang Maha Esa,” tulis lelaki itu pada kapsyen videonya.

Tinjauan Kosmo! di ruangan komen mendapati ramai yang terharu melihat video tersebut dan ada juga berharap dapat bertemu keluarga kandung masing-masing yang sudah lama terpisah.
“Allahuakbar tiada seorang ibu pun yang sanggup berpisah dengan anak-anak melainkan keadaan yang memaksa demi kebahagiaan anak-anaknya. Sedihnya,” komen Haza.
“Terasa sebak dan sayu. Alhamdulillah masih berkesempatan berjumpa dengan ibu tercinta. Padamkan memori lama, bukalah lembaran baru,” komen Rosdi.
“Doakan saya dipertemukan dengan anak kandung saya. Kini usianya sudah 17 tahun,” komen seorang pengguna yang lain pula.
Sehingga kini video tersebut telah mendapat 1 juta tontonan, 64,000 tanda suka dan 2,691 perkongsian. – KOSMO! ONLINE


Lari tinggalkan 15 kotak rokok dan 95 karton minuman keras
Oleh CHERINE JON

16 Mei 2023, 6:17 pm
BINTULU – Lima orang lelaki lari meninggalkan 15 kotak rokok pelbagai jenama dan 95 karton minuman keras selepas menyedari kehadiran pasukan Agensi Penguatkuasaan Maritim (Maritim) Zon Bintulu ketika sedang memunggah barangan seludup itu di kawasan pantai Samalaju, di sini.
Pengarah Zon Maritim Bintulu, Kepten Mohd Khairol Anuar Saad berkata, kegiatan itu dikesan ketika menjalankan rondaan di kawasan berkenaan bagi mengesan dan mengekang aktiviti penyeludupan barangan bercukai kira-kira pukul 8 malam tadi.
“Semasa dikesan, lima orang suspek sedang melakukan aktiviti pemunggahan barangan tersebut.
“Namun mereka berjaya meloloskan diri menggunakan dua buah kenderaan jenis pikap yang gagal dikesan nombor pendaftarannya kerana cuaca dan keadaan laut yang bergelora menyukarkan pasukan Maritim untuk merapat ke pantai dengan cepat dan melakukan tangkapan,” katanya dalam kenyataan, hari ini.
Susulan itu, beliau berkata pasukan operasi merampas kesemua barangan berkenaan yang dianggarkan bernilai RM45,250 tidak termasuk cukai.
Katanya barangan itu kemudian dibawa ke pejabat Zon Maritim Bintulu dan kes disiasat mengikut Seksyen 135 Akta Kastam 1967 kerana melakukan aktiviti penyeludupan. – KOSMO! ONLINE


PPIM gantung pegawai, nafi keluar kenyataan minta pertimbangan MOTAC
Oleh AMREE AHMAD

16 Mei 2023, 6:34 pm
PUTRAJAYA – Persatuan Pengguna Islam Malaysia (PPIM) bertindak menggantung tugas seorang pegawainya serta-merta berhubung satu sidang akhbar dilakukannya semalam.
Menurut Ketua Aktivisnya, Datuk Nadzim Johan menerusi kenyataan berkata, beliau tidak mengetahui mengenai sebarang kenyataan atau sidang akhbar dibuat oleh pegawai itu.
“Saya tidak pernah mengeluarkan sebarang kenyataan mengenai isu berkenaan malahan PPIM juga masih meneliti maklumat kes dan siasatan pihak berkuasa sendiri,” katanya di sini hari ini.
Beliau merujuk laporan akhbar semalam yang menyatakan pegawai tersebut meminta bakal jemaah umrah mempertimbangkan aduan mengenai agensi pengendalian umrah.
Ini termasuk aduan kepada pihak Kementerian Pelancongan, Seni dan Budaya (MOTAC) berhubung isu penangguhan tarikh penerbangan ke tanah suci oleh agensi berkenaan.
Mengulas lanjut, Nadzim berkata, PPIM menggantung pegawai tersebut kerana didapati melanggar etika apabila mengeluarkan kenyataan mewakili badan itu tanpa kebenaran.

“Jawatankuasa PPIM telah mengambil tindakan penggantungan jawatan pegawai itu kerana perbuatannya bercanggah dengan keputusan jawatankuasa PPIM,” tegasnya.- KOSMO! ONLINE


KPDN galak syarikat penghantaran makanan sertai Payung Rahmah
Oleh KOSMO!

16 Mei 2023, 6:37 pm
KUALA LUMPUR – Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berharap lebih banyak syarikat penghantaran makanan bekerjasama menyokong inisiatif Payung Rahmah bagi memperluaskan lagi kawasan yang memerlukan inisiatif tersebut.
“Menerusi syarikat penghantaran makanan, Menu Rahmah ni boleh sampai ke setiap kawasan dari bandar ke luar bandar. Mereka yang tidak ada banyak masa juga dapat nikmati Menu Rahmah ketika diperlukan.
“Termasuk suri rumah, pegawai kerajaan dan swasta atau mereka yang tidak sempat keluar untuk dapatkan Menu Rahmah,” katanya selepas berucap di Majlis Pelancaran Inisiatif Payung Rahmah bersama Foodpanda Malaysia di Ibu Pejabat Korporat Foodpanda Malaysia, Bangsar South, petang ini.
Salahuddin berkata, Foodpanda Malaysia akan melaksanakan empat Inisiatif di bawah Program Payung Rahmah yang terdiri daripada Menu Rahmah, Bakul Rahmah, Jualan Rahmah dan Pakej Rahmah menerusi 238 cawangan yang bernaung di bawahnya.
“Kerjasama sama akan diperluaskan lagi kepada syarikat penghantaran makanan yang lain. Kita hasrat untuk jayakan dari masa ke masa untuk pastikan kelompok B40 perhatian sewajarnya,” ujarnya.- KOSMO! ONLINE


Kes nafkah anak tak berkesudahan, Sam Bunkface harap keadilan
Oleh NUR EMIRA SAIZALI

16 Mei 2023, 6:29 pm
SHAH ALAM – Masih belum menemui titik noktah, vokalis kumpulan Bunkface, Sam berharap keadilan akan berpihak kepadanya berhubung kes tuntutan mengubah perintah nafkah anak dengan bekas isterinya, Aida Azira Husin.
Sam berkata, selaku plaintif yang menuntut pindaan tersebut daripada Aida juga menyerahkan hak sepenuhnya kepada badan kehakiman untuk menentukan keputusan kes berkenaan.
“Harapan saya ialah keadilan diberikan.
“Saya cuma mencari keadilan dan insya-Allah mahkamah yang mulia ini akan tentukan,” katanya kepada Kosmo! Online selepas prosiding tuntutan pindaan nafkah anak di Mahkamah Rendah Syariah Petaling, Subang Bestari, di sini, hari ini.
Sam atau nama sebenarnya, Shamsul Annuar Muhammad Baharom bagaimanapun enggan mengulas lanjut mengenai perbicaraan kes yang masih berjalan di mahkamah.
Sam berharap keadilan akan berpihak kepadanya berhubung kes tuntutan mengubah perintah nafkah anak dengan bekas isterinya, Aida Azira Husin. – MOHD. FIRDAUS. MOHD. JOHARI
“Selain daripada itu, sila tanya pihak Aida.
“Saya tiada apa-apa nak cakap. Kalau saya nak cakap sesuatu, saya akan beri kenyataan besar punya,” ujarnya.
Ditanya sama ada bertemu dengan Maleeq pada hari raya Aidilfitri tahun ini, Sam hanya memanjatkan rasa syukur.

“Alhamdulillah setakat ini okey,” katanya tanpa berkongsi lanjut mengenai pertemuan dengan Maleeq.
Sementara itu, Aida enggan memberi sebarang kenyataan kepada pihak media berhubung perbicaraan yang berlangsung hari ini.
Hari ini,  wanita itu selaku defendan berpendapat, Maleeq tidak akan mendapat kehidupan yang sempurna sekiranya nafkah yang diberikan Sam dikurangkan jumlahnya.
Pada April lalu, Sam menepis tuduhan Aida berhubung dakwaan mengabaikan  tanggungjawab terhadap Maleeq.
Aida enggan memberi sebarang kenyataan kepada pihak media berhubung perbicaraan yang berlangsung, hari ini.
Dia juga turut mengulas punca pindaan nafkah anak mereka dua tahun lalu, daripada RM1,300 kepada jumlah yang mampu dilunaskan. Katanya, perkara tersebut berlaku ketika ketika musim Perintah Kawalan Pergerakan (PKP).
Sam mendakwa punca pendapatannya sangat terhad selain lebih dua tahun perniagaan turut terjejas.
Terdahulu, pada 29 Mac lalu Sam dan Aida hadir ke Mahkamah Rendah Syariah Petaling bagi sebutan kes pindaan nafkah anak mereka.
Aida tidak bersetuju dengan permohonan dibuat penyanyi itu, selain meminta bukti sekiranya tidak mempunyai pendapatan atau tawaran persembahan seperti dikatakan.
Sam mendirikan rumah tangga dengan Aida yang juga penerbit rancangan sebuah stesen televisyen pada 25 April 2015, namun bercerai empat tahun kemudian.
Hasil perkahwinan, Sam dan Aida dikurniakan anak lelaki iaitu Maleeq kini berusia tujuh tahun. – KOSMO! ONLINE


Sukan SEA Kemboja 2023: Skuad hoki lelaki tepati ramalan ‘ledak’ emas
Oleh MUHAMAD ARDIE PUTRA SUHAIMI

16 Mei 2023, 6:37 pm
PHNOM PENH – Skuad hoki kebangsaan mengesahkan status selaku ‘raja’ hoki Asia Tenggara selepas mengekalkan pingat emas dengan menewaskan Singapura 3-0 pada aksi final temasya Sukan SEA Kemboja 2023 semalam.
Meskipun beraksi dalam suhu mencecah 40 darjah Celcius, skuad bimbingan Muhamad Amin Rahim meraih gol menerusi pukulan sudut penalti yang dilakukan oleh Muhammad Amirul Hamizan Azahar pada minit ke-16.
Muhammad Amirul sekali lagi menjadi wira apabila melebarkan kelebihan menjadi 2-0 hasil serangan yang dilakukan pada minit ke-38.
Kejayaan meraih pingat emas disahkan menerusi jaringan yang ketiga pada minit ke-48 hasil penyudah gol padang Alfarico Lance Liau Jr sekali gus mengesahkan kemenangan Malaysia.
Muhamad Amin yang ditemui selepas tamat perlawanan mengakui sangat lega selepas anak-anak buahnya berjaya membantu pasukan menepati ramalan meraih pingat emas yang didambakan oleh kontinjen Malaysia.
“Saya puji pemain turun dengan sepenuh hati, main bermati-matian dan dapat sumbangkan emas ke-32 buat kontinjen, itu yang membanggakan saya.

“Secara jujur, walaupun kita turun dengan pasukan remaja kita masih boleh dikatakan kuasa besar di rantau Asia Tenggara tetapi mereka boleh berikan yang terbaik sehingga ke pentas final,” katanya.
Acara hoki padang kembali membuat kumunculan di Sukan SEA selepas enam tahun selepas ia tidak dipertandingkan pada edisi Filipina 2019 dan Vietnam 2021.
Sejak sukan hoki dipertandingkan bermula edisi 1971, Malaysia hanya sekali meraih perak pada edisi 1973 sebelum berjaya genggam 15 pingat emas berturut-turut.


Gajus hadiah istimewa murid sempena Hari Guru
Oleh TENGKU DANISH BAHRI TENGKU YUSOFF

16 Mei 2023, 6:41 pm
KUALA TERENGGANU – Seorang murid tahun lima Sekolah Kebangsaan (SK) Sultan Sulaiman I di sini menghargai jasa cikgunya dengan menghadiahkan buah gajus sempena sambutan Hari Guru hari ini.
Muhammad Harith Mohamad Erman, 11, berkata, hadiah gajus dari pokok yang ditanam di kawasan rumahnya itu sebagai tanda ingatan terhadap guru-guru yang amat dedikasi mendidik.
“Semalam saya berbincang dengan beberapa rakan sekelas untuk memberi hadiah yang sedikit berbeza daripada kelaziman kepada guru.
“Kebetulan sekarang ini musim gajus, saya minta izin ibu untuk menghadiahkan buah bermusim itu agar guru dapat juga merasainya bersama,” katanya ketika ditemui di SK Sultan Sulaiman I di sini hari ini.
Antara pendidik yang menerima hadiah buah gajus pemberian Muhammad Harith itu ialah guru Bahasa Inggerisnya, Estee Quek Soh Theng, 56.
Dia berkata, hadiah buah gajus itu dihias cantik di atas dulang dengan bantuan ahli keluarganya yang lain.

“Rakan sekelas saya yang lain turut menghadiahkan sayur-sayuran seperti salad, lobak merah, cili dan timun serta buah mangga kepada guru kesayangan masing-masing,” katanya.
Sementara itu, Soh Theng berkata, pemberian Muhammad Harith amat mengharukan dan dianggap kreatif dalam menzahirkan penghargaan kepada guru.
“Menerima hadiah bunga dan kek itu biasa namun buah dan sayur-sayuran menunjukkan anak murid sekarang semakin bijak berfikir di luar kotak,” – KOSMO! ONLINE


Perhilitan Negeri Sembilan nafi harimau belang masuk perangkap di Penajis
Oleh NOR AINNA HAMZAH

16 Mei 2023, 6:22 pm
REMBAU – Jabatan Perlindungan Haiwan Liar dan Taman Negara (Perhilitan) Negeri Sembilan menafikan video tular kejadian harimau belang masuk ke dalam perangkap jabatan berkenaan yang didakwa berlaku di Kampung Penajis di sini baru-baru ini.
Pengarah Perhilitan Negeri Sembilan, Nurul Ermi Ramli berkata, lokasi kejadian berkenaan di negeri lain yang sebelum ini terdapat aduan berkenaan harimau belang.
Menurutnya, setakat ini di Negeri Sembilan tiada maklumat mengenai harimau belang di kawasan hutan di negeri ini dan kebiasaannya hanya harimau kumbang yang terdapat di negeri ini.
“Malah, dari Januari hingga April lalu, sebanyak tiga ekor harimau kumbang telah berjaya masuk ke dalam perangkap iaitu di Jempol, Tampin dan Kuala Pilah. Buat masa ini, tiada harimau belang yang ditangkap di negeri ini dan kehadiran haiwan itu di negeri ini juga buat masa ini tiada,” katanya hari ini.
Sejak tengah hari tadi, tular di media sosial berkenaan seekor harimau belang yang berkeliaran di Rembau, dua minggu lalu berjaya ditangkap di Kampung Penajis, baru-baru ini. – KOSMO! ONLINE


Selepas AKU dan AMY, ANA pula dibuka untuk bidaan
Oleh MOHD. HUSNI MOHD. NOOR

16 Mei 2023, 6:28 pm
PUTRAJAYA – Selepas plat pendaftaran ‘AKU’ dan AMY’ mendapat sambutan hangat rakyat Malaysia, Jabatan Pengangkutan Jalan (JPJ) akan membuka pula bidaan bagi ‘ANA’.
ANA jika disoroti Kamus Dewan Edisi Keempat, maksudnya adalah aku atau saya.
Malah, ‘ana’ juga adalah kata ganti nama diri bagi aku dan juga saya bagi perbualan harian masyarakat Arab kerana ia berasal daripada bahasa Arab.
JPJ menerusi hantaran di Facebook berkata, bidaan bagi plet pendaftaran ANA itu akan mula di buka pada 20 Mei ini dan ditutup untuk bidaan pada pukul 10 malam, 24 Mei.
Menurutnya, bidaan boleh dibuat menerusi https://jpjebid.jpj.gov.my dan keputusan bidaan diumum pada 25 Mei ini.
Tinjauan di ruangan komen Facebook rasmi JPJ mendapati, netizen menunjukkan rasa teruja untuk mendapatkan plet pendafaran ANA itu.

Selepas setengah jam hantaran itu dimuat naik di Facebook rasmi JPJ, ia menerima lebih 170 komen dan dikongsi lebih 130 kali.
Ruangan komen hantaran itu mula dibanjiri padanan dan gabungan abjad dan nombor yang unik termasuk ANA5, ANA2, ANA805, ANA805 dan ANA1.
Malah, ada yang turut ‘tag’ hantaran itu kepada rakan-rakan yang juga ustaz dan ustazah. – KOSMO! ONLINE


Operasi tiga cawangan taska terlibat kes dera ditutup serta-merta
Oleh KHAIRUL MOHD. ALI

16 Mei 2023, 6:03 pm
JOHOR BAHRU – Jabatan Kebajikan Masyarakat (JKM) menutup serta-merta operasi taska yang dipercayai terlibat dalam kes penderaan dua orang bayi di Mutiara Rini, Skudai di sini selepas premis berkenaan disahkan tidak mempunyai lesen operasi sah.
Pengerusi Jawatankuasa Pembangunan Wanita, Keluarga dan Masyarakat Johor, Khairin-Nisa Ismail berkata, dua cawangan lain taska itu di Jalan Abd Samad dan Gelang Patah turut ditutup di bawah Seksyen 20a Akta Taman Asuhan Kanak-Kanak 1984.
“Saya dapati taska berkenaan belum mendapatkan lesen JKM kerana belum menerima kebenaran daripada pihak berkuasa tempatan, Jabatan Kesihatan Negeri Johor dan bomba.
“Kalau tiada kebenaran daripada tiga pihak ini, JKM tidak boleh keluarkan lesen. Sebelum ini pun kita dah nasihat supaya tidak beroperasi tanpa lesen, tetapi pengusaha berdegil dan tetap beroperasi juga.
“Jika sabit kesalahan, pengusaha taska boleh didenda RM10,000 atau penjara tidak lebih dua tahun atau kedua-duanya sekali,” katanya selepas melakukan lawatan ke taska berkenaan, hari ini.
Tambah Khairin-Nisa, pengusaha dipercayai memohon lesen awal tahun ini, namun telah beroperasi secara haram antara tiga hingga empat bulan.

“Saya menasihati ibu bapa yang menghantar anak-anak ke taska supaya menyemak sendiri dengan JKM sama ada tempat yang dihantar mempunyai lesen menjaga kanak-kanak,” jelasnya.
Pengasuh yang merupakan suspek dalam kes ini telah ditahan reman selama empat hari bermula hari ini bagi membantu siasatan.-KOSMO! ONLINE


Tugas wartawan tidak boleh disangkal – Ahmad Zahid
Oleh MOHD. HUSNI MOHD. NOOR

16 Mei 2023, 5:59 pm
PUTRAJAYA – Peranan dan tugas wartawan tidak boleh disangkal malah, mereka juga terbabit di dalam proses pembangunan negara bangsa.
Timbalan Perdana Menteri, Datuk Seri Ahmad Zahid Hamidi berkata, beliau secara peribadi sentiasa menghargai penglibatan wartawan dalam membantu kerajaan secara keseluruhannya.
Beliau berkata, wartawan juga tanpa rasa jemu menguar-uarkan informasi dan maklumat mengenai dasar-dasar kementerian yang dipimpinnya kini iaitu Kementerian Kemajuan Desa dan Wilayah (KKDW).
“Malah, perjalanan karier saya di dalam politik dan parti yang saya sayangi juga turut dikongsi wartawan,” katanya menerusi hantaran di Facebook hari ini.
Terdahulu, Ahmad Zahid hari ini menerusi peruntukan KKDW turut berbesar hati menyumbang RM50,000 sempena sambutan Hari Wartawan Malaysia 2023 (HAWANA 2023) yang akan disambut akhir bulan ini.- KOSMO! ONLINE


Wanita pilih untuk bersahabat dengan ‘penyondol’
Oleh KOSMO!

16 Mei 2023, 6:00 pm
CARACAS, Venezuela – Seorang wanita di Venezuela menjadi perhatian pengguna media sosial selepas mendedahkan bahawa dia bersahabat dengan kekasih gelap teman lelakinya dan bersetuju untuk ‘bermadu’, lapor agensi berita United Press International (UPI), semalam.
Sofia Gutierrez dari Lecheria tular di laman Facebook selepas menyiarkan gambar dirinya bersama seorang wanita yang didakwa kekasih simpanan teman lelakinya dan juga kawannya.
Gutierrez mengetahui kecurangan kekasihnya setelah memeriksa mesej pada aplikasi pesanan WhatsApp lelaki itu.
Daripada bersemuka dengannya, dia memilih untuk menghubungi wanita itu dan mereka akhirnya berkawan baik.
Menurut Gutierrez, dia bersetuju berkongsi teman lelaki dengan Sarahy Gill.
Hantaran dimuat naik oleh Gutierrez bukan sahaja mendapat lebih 2,600 emoji dan beratus-ratus komen di Facebook, malah dipaparkan oleh media-media tempatan.

Sebilangan netizen meminta Gutierrez untuk mendedahkan teman lelakinya yang ‘bertuah’ itu, namun ada yang meragui sekiranya perkara yang diberitahu wanita itu benar. – Agensi